Норвегияда коронавирусга қарши вакцинациядан сўнг ўлим даражаси кескин ошди - 15.01.2021, Sputnik Ўзбекистон\nКоронавирус инфекциясига қарши вакцинациядан кейин 20 киши вафот этган Европа мамлакати қайсилиги маълум бўлди 15.01.2021, Sputnik Ўзбекистон\nТОШКЕНТ, 15 янв — Sputnik. Норвегияда 23 киши коронавирусга қарши вакцинациядан ўтгач, ҳаётдан кўз юмишди. Бу ҳақда мамлакат доривор воситалари агентлиги бош врачи Сигурд Хортем маълум қилди.Унинг таъкидлашича, айни вақтда мутахассислар вакцинадан сўнг юз берган 23та ўлим ҳолатларининг 13тасида тадқиқот олиб боришмоқда.Хортемнинг сўзларига кўра, эсланганларнинг аксарияти кекса ёшда бўлган.Соғлиқларининг заифлиги туфайли улар коронавирусга қарши вакцинациядан сўнг кузатиладиган салбий таъсирларни кўтара олмаган бўлишлари мумкин."Вакцина туфайли юзага келадиган белгилар, хусусан, температура ва кўнгил айниши, соғлиғи заиф бўлган катта ёшдаги алоҳида кишиларнинг ўлимига сабаб бўлган бўлиши мумкин", - деб таъкидлади Хортем.Норвегияда оммавий вакцинация 2020 йилнинг 27 декабрида бошланган. Эмлаш американинг Pfizer препарати ёрдамида амалга оширилмоқда. Ҳафта бошида мамлакатга яна бир америка вакцинаси - Moderna олиб келинди.Эслатиб ўтамиз, сал олдин коронавирусга қарши вакциналашдан сўнг ўлим ҳолати юз бергани тўғрисида Польша ҳукумати ҳам баёнот берган эди. Айни вақтда мамлакатда COVID-19 га қарши эмланганлар орасида битта ўлим ҳолати ва 37тага яқин салбий таъсирлар қайд этилган.Аниқлик киритилишича, Польшада ҳам эмлаш Pfizer ва Moderna препаратлари билан амалга оширилмоқда.\nбританияда коронавируснинг янги штамми, вакцина, covid-19 умумжаҳон пандемияси\n11:05 15.01.2021 (янгиланди: 16:45 01.04.2021)


Баланд пошна муаммолари — Dilkashradio.com\nАссалому алайкум. Руҳшуносларнинг фикрича, аёлнинг оёқларига қараб, табиатини билиш мумкин экан. Бу қанчалик ҳақиқат эканлигини билмадигу, аммо аёлнинг оёқларига қараб, баланд пошнали пойабзалларга «меҳри»ни билиш мумкин. Баланд пошналарнинг суякларимизга салбий таъсирини билсак-да, гўзаллик қурбонлик талаб қилади, деб, яна ўша баланд пошнали оёқ кийимда кунимизни ўтказамиз. Натижада кечга бориб, оёқлардаги оғриқ секин-аста бармоқлар қийшайиши ва яна бошқа муаммоларга олиб келади. Ҳар бир қадам ташлаш эса азобга айланади. Вақт ўтиши билан деформация кучайиб боради. Қадам ташлаш оғирлашади, чўлоқлик пайдо бўлади. Бундан ташқари, деформацияланган бўғимда оғриқ, шиш, тери қадоғи, яллиғланиш каби ҳолатлар юзага келиб, типик артроз ва артрит келиб чиқади.\nБу ҳали ҳаммаси эмас, бундай қийшайиш натижасида тизза, тос, умуртқа поғонасига оғирлик нотўғри тушиши оқибатида ҳаракатланишга хавф сола бошлайди. Юқоридаги касалликларнинг орттирилган тури охирги пайтларда жуда кўп учрамоқда. Бунинг асосий сабаби ортопедик тартибни бузишдир. Яъни, баланд пошнали пойабзални узоқ вақт кийиш, профилактик чора-тадбирларга амал қилмаслик.Бундай пойабзал кийганда оёқ панжасига тушаётган юклама нотўғри тарқалади. Юклама оёқ учига силжиб, нотўғри жойлашиб ҳаракатланаётган бош бармоқ асосида зўриқиш юзага келади. Охир оқибат деформация юзага келади. Бу хавф айниқса, ортиқча вазнли, баланд пошнани севувчи хонимларда учрайди.\nАгар оёқ суякларингизда ўзгариш кузатилаётган бўлса, махсус патак, супинатор, ортопедик коррекцияловчи пойабзал, бош бармоқ ва иккинчи бармоқ орасига қўйиладиган силикон ғулача, кечқурун кийиладиган махсус бармоқ корректорларини қўллаш мумкин. Шунингдек, пойабзал кийишни осонлаштирувчи махсус тагликлар ҳам бор. Аммо бу мосламалар фақат беморнинг ҳаётини енгиллаштиради, муаммони ҳал қилмайди. Бу мосламанинг барчаси шифокор-ортопед билан биргаликда танланиши зарур. Ортопедик тартибга амал қилиб, иложи борича учи кенг, пошнаси 4 смдан баланд бўлмаган таглиги қаттиқроқ оёқ кийимлар кийинг. Кроссовка ва кедалар ҳам ҳар доим кийиб юришга ярамайди. Уйда ялангоёқ юриш ҳам фойдали. Шунингдек, ўзингизда бу нуқсонга мойиллик сезсангиз ва бош бармоқда деформация содир бўлган бўлса, албатта шифокор кўригига боринг.\nЮқоридаги муаммони шифокор-ортопед билан биргаликда тезроқ ҳал қилиш учун махсус машқлар ҳам қилиб туришингиз керак. Оёқ кафтини яхшилаб уқаланг. Ҳар бир бармоғингизни ёнга тортинг ва ўқи атрофида айлантиринг, бўғимни букиб ёзинг ва асосий машқларга ўтинг. Ерга бирор шишани қўйиб, уни қаттиқ босган ҳолда 1-2 дақиқа мобайнида оёқларигиз билан юргизинг. Бармоқларингизни букиб очинг. Яланг оёқ ҳолда оёқ учи ва ёнида юринг. Ерга майда нарсаларни сочинг ва бармоқларингиз билан уни теришга ҳаракат қилинг. Асосийси, машқларни ҳар куни 10 дақиқадан бажаринг. Шунда оёқларингиз соғлом бўлади. Бу тана аввало Яратувчиники, уни соғлом сақлаш билан ҳам Уни мамнун қилган бўласиз.


Етти бот сизга мадад беради - Terabayt.Uz\nПавел Дуровнинг Телеграм мессенжери интернет фойдаланувчилари орасига ботлари билан кириб келди. Бот (ёки робот) мессенжерда, умуман олганда, барча хизматларни бажара олади. Бирор-бир саволга жавоб беришдан тортиб, маълумот тарқатишгача, сайтга фойдаланувчини қайддан ўтказишдан тортиб “ақлли уй”ни бошқаришгача – ҳаммасини эплайди. Беминнат хизматчи, кечаси ухламайди. Бугунги кунда телеграмда минглаб ботлар бор.\n#Telegram #бот #мессенжер


30 июн 2022, Тошкент вақти: 18:41\nЎзЛДП вакилининг “Озодлик”ка айтишича, энди И.Каримовнинг номзоди партиянинг ноябрнинг биринчи ўн кунлигида ўтказиладиган қурултойида тасдиқланиши керак.\nЎзбекистон конституцияси бир фуқаронинг икки мартадан ортиқ президент этиб сайланишига йўл бермайди. И.Каримовиннг иккинчи президентлик муддати 2007 йил 22 январда тугаган бўлса-да, у давлат раҳбари вазифасини бажаришда давом этиб келмоқда.\nИслом Каримовнинг ўзи ЎзЛДПнинг қарорини ҳозирча изоҳлагани йўқ.\nОқсаройга содиқ баъзи кузатувчи ва сиёсатчилар президент Ислом Каримов мамлакатнинг асосий қонунида белгилаб қўйилган иккита имкониятдан биттасини ишлатиб бўлганини айтмоқда.\nИ.Каримов 2002 йил 27 январь куни ўтказилган референдум якунларига изоҳ берар экан, ҳокимиятга ёпишиб олиш истагида эмаслиги ва жорий президентлигини иккинчи муддат, деб ҳисоблашни илтимос қилган эди. Унинг бу сўзлари ўз вақтида Ўзбекистон матбуотида берилган.\nЎзбекистон президентлиги учун мустақил тарзда курашиш истагини билдирган Суҳбат Абдуллаев И.Каримовни конституцияни қасддан бузаётганликда айблади.\n“Каримов номзодининг президентликка қайта қўйилиши Ўзбекистонда муқаддас ҳисобланаётган конституцияни олиб кўчага улоқтирадиган нарсага айлантирди. Аслида Каримов ўз номзодини яна президентликка қўйишга ҳаққи йўқ эди. Унинг иккала муддати тугаган эди. ... Афсуски, халқ яна етти йил қийинчилик кўрадиган бўлди”, – деди С.Абдуллаев.\n"Бирлик халқ ҳаракати" партияси раиси ўринбосари Исмоил Дадажон Ислом Каримов тарихда яхши ном билан хотирланишини истаганида, ҳеч бўлмаса, қонунларни бузмаган бўлар эди, дея фикр билдирди.\n“Каримов ўз муддатини ўтади. Балки у яхши президент бўлишга ҳаракат қилгандир. Минг афсуски, унда шунга яраша иқтидор, имконият бўлмади. У миллат олдида ўз вазифасини бажара олмади. У ҳақиқатан ҳам хоҳлагандир, аммо бу қўлидан келмади. У тарихда яхши ном олгиси келади. Лекин минг афсуски, Ислом Каримов бу нарсанинг уддасидан чиқа олмади”, – деди И.Дадажон.\nМухолифатдаги "Эрк" демократик партияси етакчиси Муҳаммад Солиҳ "Озодлик" билан суҳбатда Ислом Каримов Ўзбекистон тарихида нафақат конституция, балки ўзбек халқини оёқ ости қилган бир сиёсатчи сифатида қолишини таъкидлади.\n“Мен Каримов ёки вафот этса, ёки ички тўнтариш билан ишдан олинсагина мансабдан кетади, деб йиллар давомида гапириб келяпман. Бу нарса мен учун янгилик эмас. Зотан, бу йил бошидаёқ унинг конституциявий муддати тугаган эди. Аммо у ҳокимиятдан кетмади. У ҳокимиятда қолиш ҳаракатини давом эттиряпти. Каримовнинг масхарабозларча амалга оширган референдуми, сайловлари, афсуски, ҳам иқтисодий, ҳам сиёсий маънода ўзбек халқининг фожеасини янада чуқурлаштирди. Ўзбек халқи минтақада энг қашшоқ жамият савиясига тушди ва энг қашшоқ халққа айланди. Биз ҳуқуқлари поймол қилинган ва ҳуқуқлари қўлидан олинган миллат ҳолига тушдик”, – деди М.Солиҳ.


Хитой университетлари "Ғарб қадриятлари"ни ўргатмаслиги лозим - BBC O'zbek\nХитой университетлари "Ғарб қадриятлари"ни ўргатмаслиги лозим\nҒарб қадриятларини тарғибот қиладиган дарсликлар Хитой мактаб ва олий ўқув юртларидан чиқариб ташланади.\nСинхуа ахборот агентлигига кўра, мамлакат маориф вазири Юан Гуйжун ўқув даргоҳларида мафкуравий тарғиботни яхшилаш ҳақида Хитой университети профессорларига билдирган.\nЖаноб Гуйжун дарсликлар устидан назоратни кучайтириш ва Хитой Коммунистик партияси ҳамда социализмни танқид қилган, деб кўрилган ҳар қандай дастур таълим тизимида бўлмаслигини уқтирган.\nМаориф вазирининг сўзларига қараганда, ўқитувчиларга ўзларининг салбий муносабатлари ва норозиликларини дарс давомида билдиришлари таъқиқланади.\nУниверситетлар эса, мамлакатдаги сиёсий барқарорликни қувватлашлари ва талабаларга лозим йўналишни беришлари лозим.\nСинхуанинг хабар беришича, маориф вазирининг фикри Пекин, Синхуа, Ухан, Шандун ва Сямэн университетлари профессорлари томонидан қувватланган.\nМаориф вазирининг мурожаати ҳукуматнинг Ғарб таъсирига қарши курашни кучайтирган манзарада кузатилмоқда.\nЎтган йилнинг декабр ойида Хитойнинг Сиан шаҳридаги университет ўз талабаларига Рождествони байрам қилишни таъқиқлаган эди. Ғарб байрамларини нишонлашни университет маъмурияти "хорижликларга қуллик" деб атаган.\nХитой маорифи устидан назорат Хитой Компартияси раҳбари Си Жин Пиннинг маориф тизимида ислоҳотлар ўтказиш муҳимлиги ҳақидаги сўзларидан сўнг кучайтирилган.\nУниверситетларга марксизм таълимотини ўқитишни такомиллаштириш ва олий мактабларда партия раҳбариятини мустаҳкамлаш топширилган.\nАйни пайтда Хитойнинг кўпгина раҳбарлари фарзандлари хориж ўқув юртларида таълим олишади. Хусусан, Си Жин Пиннинг қизи АҚШдаги Гарвард университети талабасидир.\nОхирги пайтларда расмий Пекин сиёсатини танқид қилишга журъат қилган бир неча зиёли ҳибсга олинган.\nЖумладан, Марказий университет профессори уйғур миллатига мансуб Илҳом Тўхта Хитой доимий таъқиблардан сўнг бўлгинчиликда айбланиб умрбод қамалган.\nИлҳом Тўхта ўз чиқишларида миллий озчиликларга нисбатан Хитой ҳукумати сиёсатини танқид қилиб келар эди. Илҳом Тўхта ташкил қилган веб саҳифада ишлаган талабалар ҳам айирмачилик, қуролли гуруҳ тузиш айбловлари билан қамоққа ташланганлар.


Главная / Полезные статьи / АҚШда 1,5 миллиард доллар жекпотга эга Powerball лотереяси ўйналди\nАҚШда 1,5 миллиард долларлик рекорд даражадаги жекпотга эга Powerball лотореяси ўйналди. Ҳозирда ютуқ чиққан чипта Калифорния штати маркази Лос-Анжелес шаҳри атрофидаги шаҳарчалардан бирида ўйналгани маълум.\nЖекпотни ютиш учун бешта оқ ҳамда битта Powerball деб номланувчи қизил шарчадаги рақамларни тўғри топиш талаб қилинади. Номаълум шахс барча 08 27 34 04 19 ва 10 рақамларни тўғри топган ҳолда миллиардерга айланди.\nТашкилотчиларнинг қайд этишларича, ғолиб чиққан ютуқли чипта Чино Хиллс шаҳарчасида харид қилинган. Қайд этиш жоизки, шу вақтга қадар АҚШда ўйналган энг катта ютуқ жамғармаси 656 миллион долларни ташкил этар эди.\nВсего просмотров : 2417


18 апрел 2021, Тошкент вақти: 07:40\nБобур кўчасидаги 7 уй\nТошкент шаҳри, Бобур кўчасидаги икки қаватли бино 7 апрель куни Маданият вазирлиги тарафидан маданий мерос объекти сифатида рўйхатга олинди. Бу ҳақда Озодликка Маданият вазирлиги вакили билдирди.\n“Маданият вазирлиги Маданий мерос объектларини муҳофаза қилиш ва улардан фойдаланиш илмий ишлаб чиқариш Бош бошқармаси илмий методик кенгашининг Бобур кўчаси, 7 уйни меъморий обида сифатида сақлаб қолиш бўйича хулосасини тасдиқлади. Бино Маданий мерос объектлари рўйхатига киритилгани боис, уни бузиш ҳақидаги ҳоким қарори ўз кучиини йўқотди”, деб билдирди Озодлик билан суҳбатда вазирлик вакили.\nОзодлик бундан бир ҳафта олдин тарихий бинонинг “коррупция схемаси асосида бузилиб ўрнига кўп қаватли уй қурилиши” боис юзага келган ҳавотирлар борасида мақола эълон қилган эди.\nБузиш қарорини Ортиқхўжаев имзолаган эди\nПойтахтнинг Яккасарой туман, Бобур кўчасидаги қарийб 100 йиллик бинони бузиб, унинг ўрнини «Universal Packing Masters»га («Murad Buildings» ширкати савдо белгиси) бериш ҳақида Тошкент шаҳар ҳокими Жаҳонгир Ортиқхўжаев 2018 йил октябрида қарор чиқарган эди.\nМаданият вазирлигининг бу уй тарихидан яхши хабардор мулозими Озодликка 1550-сонли қарор чиқарилишидан олдин мазкур бинонинг "тушунарсиз тарз"да Маданий мерос объектлари рўйхатидан чиқарилганини билдирган эди.\nЎзбекистон Маданият вазирлигининг Маданий мерос объектларини муҳофаза қилиш ва улардан фойдаланиш илмий ишлаб чиқариш Бош бошқармаси жорий йил мартида бинонинг тарихий-меъморий аҳамиятга эга эканли бўйича ўтган хафта Озодликка ўз фикрларини билдирган эди\nУшбу бошқарма тақдим қилган маълумотномада ëзилишича¸ бино 20- асрдаги улуғ рус-совет архитектори Алексей Шчусев (1873 -1949 ) томонидан лойиҳалаштирилган.\nКонструктивизм оқимининг йирик вакили бўлган Шчусев Москвадаги Ленин мақбараси¸ Қозон вокзали ва Тошкентдаги Навоий номидаги опера ва балет театри биноси лойиҳалари муаллифидир.\nЎзбекистон Маданият вазирлиги Озодликка тақдим қилган ҳужжатда “конструктивизм усулида ортиқча безаклардан ҳоли бунëд этилган ва машҳур меъморнинг Тошкентда лойиҳалаштирган оз сонли асарларидан бири бўлган бино, номаълум сабабга кўра, Тошкент шаҳар ҳокимининг 697-сонли қарори билан тасдиқланган маданий мерос объектлари рўйхатининг 3-иловасига биноан¸ рўйхатдан чиқарилгани” айтилган эди.\nОзодлик билан шахси очиқланмаслигини сўраб гаплашган вазирликнинг айни соҳага масъул вакили “бинонинг маданий мерос рўйхатидан чиқарилишига ҳеч қандай жиддий асос бўлмаган”ини айтган эди.\n- Бино икки қаватли. Пишиқ ғиштдан қурилган. Шифтлари баланд. Зилзилага бардошли¸ 1966 йилги зилзилада шикастланмаган. Бинонинг 1935 йилги декор ва услуби ўзгармаган. Бино авария ҳолатида ҳам эмас. Ушбу бино собиқ Низомий номли (ҳозир Навоий номли адабиëт университети) педагогика институти меъморий ансамблининг бир қисми сифатида ва шаҳар қиëфасини белгиловчи эстетик унсур сифатида ҳам қадрли.\nМулозимнинг айтишича¸ “бино шаҳар ҳокими ва «Murad Buildings» ширкати чангалидан сўнгги минутда қутқариб қолинган”.\nТошкентлик меъмор ва санъатшунос Абдумалик Турдиев бинонинг қутқарилишини "шаҳар маданий жамоатчилигининг ҳоким Жаҳонгир Ортиқхўжаев волюнтаризми устидан ғалабаси" деб атади.\n- Ортиқхўжаев ва «Murad Buildings» тандеми олма ичидаги қурт каби Тошкент қиëфасини белгиловчи қатор бинолардан бизни мосуво қилди. Масалан¸ “Дом кино”ни бузиб¸ ўрнига дом қуриб сотишди. Схема оддий. Аввалига бино маданий мерос рўйхатидан чиқарилади. Кейин ҳоким қарор чиқаради. «Murad Buildings» келиб кўп қаватли бино қуриб сотади. Шу тариқа қаричма-қарич Тошкент марказидаги тарихий бинолар жойлашган ерлар шубҳали девелоперларга ҳеч қандай тендерсиз ўтиб кетади.\nБундай танқидига далил сифатида Турдиев нусхаси Озодликка юборилган Тошкент шаҳар ҳокими Жаҳонгир Ортиқхўжаев имзолаган 1550-сонли қарорни тилга олади.\n- Қарорда “ўтказилган тендер натижаларига кўра”¸ деган жумла йўқ. Бунинг ўрнига “Вазирлар Маҳкамасининг 01-05-121-1 сонли баëнномасига асосан¸ Бобур кўчасидаги 7-уй бузилиб, ўрни «Universal Packing Masters» ширкатига кўп қаватли бино қуриш учун ажратиб берилсин"¸ дейилади. Нега айнан бу ширкат? Нега бошқаси эмас¸ деган савол туғилади. Тошкентни қарич-қарич бўлиб сотиш учун баëнномалар бераëтган Вазирлар Маҳкамасидаги мулозим ким¸ деган савол ҳам бор. Ортиқхўжаев ва "Murad Buildings»дан юқорида турадиган мулозимлар ҳам эътироз нишонида бўлиши керак. Мирзиëев иқтидорга келганидан кейин “шаҳар марказини шубҳали девелоперларга сотиш” бизнеси урчиди.\nТарих кашшофлари яшаган уй\nМеъмор ва санъатшунос Турдиев Бобур кўчасидаги 7-уйда улуғ археолог Василий Шишкин (1894-1966) яшаб¸ ижод қилганлигининг ўзигина "бинони бузмаслик учун асос бўла олади" деб ҳисоблайди.\n- Василий Афанасьевич боис дунë Самарқанддаги Афросиëб фрескалари борлигидан воқиф бўлди. Бугун "мана қадим тарихимиз" деб кўксига муштлаëтган амалдорлар бу тарихни ким тупроқ тагидан қазиб топганини биладими ўзи? Василий Афанасьевич қадим Варахша шаҳри қолдиқларини топган ва Улуғбек расадхонаси қазишмаларида иштирок этган. Қадим Бухоронинг меъморий харитасини чизиб¸ шаҳарни вандаллардан ҳимоя қилган ҳам Василий Афанасьевич Шишкин домла эди. Шу одам яшаган уйни бузиб¸ ўрнига кўп қаватли бино қуриб бойимоқчи бўлган амалдорга СТОП! дейилганидан мамнунман.


ҲОКИМ МАҲАЛЛА РАИСИНИ ИШДАН БЎШАТИШИ МУМКИНМИ?\nЖамият 15.03.2019 285\nЎзбекистон Республикаси Олий Мажлиси Сенати Кенгашининг 2019 йил 15 февралдаги "Фуқаролар йиғинлари раислари (оқсоқоллари) сайловига тайёргарлик кўриш ва уни ўтказиш тўғрисида"ги қарорига асосан мамлакатимизда фуқаролар йиғинлари раислари (оқсоқоллари)нинг навбатдаги сайлови шу йил май ойида ўтказиладиган бўлди. Бу сайловда республикада 9019 нафар, хусусан, вилоятимизда 767 та фуқаролар йиғини раислари сайланади.\nАввало, ўзини ўзи бошқариш деганда, фуқароларнинг маҳаллий аҳамиятга молик масалаларни ўз манфаатларидан, миллий ва маънавий қадриятлар, урф-одатлар ва анъаналардан келиб чиққан ҳолда ҳал қилиш борасидаги қонунлар билан кафолатланган фаолиятини тушуниш жоиз. Конституциямизнинг 105-моддасида "Шаҳарча, қишлоқ ва овулларда, шунингдек улар таркибидаги маҳаллаларда ҳамда шаҳарлардаги маҳаллаларда фуқароларнинг йиғинлари ўзини ўзи бошқариш органлари бўлиб, улар раисни (оқсоқолни) сайлайди", деб белгилаб қўйилган.\nБу борадаги муносабатлар янги таҳрирдаги "Фуқароларнинг ўзини ўзи бошқариш органлари тўғрисида"ги Қонун билан тартибга солиниб, унинг 8-моддасида фуқароларнинг ўзини ўзи бошқариш органлари давлат ҳокимияти органлари тизимига кирмаслиги, фуқаролар йиғини органлари фуқаролар йиғини кенгаши, фуқаролар йиғини фаолиятининг асосий йўналишлари бўйича 8 та комиссия ва тафтиш комиссиясидан иборатлиги белгиланган.\nФуқаролар йиғини ўзи тасдиқлаган низом асосида фаолият юритади. Фуқароларнинг ўзини ўзи бошқариш органлари фаолиятини мувофиқлаштириш Бош вазир раҳбарлик қиладиган республика кенгаши ва ҳокимлар раҳбарлик қиладиган ҳудудий кенгашлар томонидан амалга оширилади. Кенгашга раислик жамоатчилик асосида олиб борилади.\nФуқаролар йиғини йиғин раиси ва кенгаши томонидан заруратга кўра, лекин ҳар чоракда камида бир марта чақирилади. Шунингдек, ҳудудий кенгаш ва 18 ёшга тўлган тегишли ҳудудда яшовчи фуқароларнинг камида учдан бир қисми ташаббуси билан ҳам чақирилиши мумкин. Фуқаролар йиғини фуқаролар йиғинида иштирок этиш ҳуқуқига эга бўлган барча аҳолининг ярмидан кўпроғи ҳозир бўлган тақдирда ваколатли ҳисобланади.\nФуқаролар йиғинини чақириш имконияти бўлмаса, вакиллар йиғилиши чақирилади. Вакиллик нормасини сайловни ташкил этиш ҳамда ўтказишга кўмаклашувчи тегишли комиссия белгилайди. Вакилларнинг йиғилиши унда вакилларнинг камида учдан икки қисми ҳозир бўлган тақдирда ваколатли ҳисобланади.\nҚонунда фуқаролар йиғинининг, Кенгашнинг ва оқсоқолнинг ваколатлари ҳам белгилаб берилган. Фуқаролар йиғини кенгашининг мажлиси оқсоқол томонидан заруратга кўра, лекин ойида камида бир марта ўтказилиши керак. Кенгаш мажлиси аъзоларнинг камида учдан икки қисми қатнашаётган бўлса, ваколатли ҳисобланади. Кенгаш таркибига оқсоқол, унинг (кексалар ва фахрийлар ҳамда ёшлар масалалари бўйича маслаҳатчилари) ўринбосарлари, маслаҳатчилари, масъул котиб, туман хотин-қизлар қўмитасининг хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассиси, профилактика инспекторлари, қишлоқ врачлик пунктининг раҳбарлари киради.\nОқсоқол ўз ваколатларини зиммасидан соқит қилганда, фуқаролар вакилларининг йиғилиши қонуний қарор қабул қилганда, муомалага лаёқатсиз деб топилганда, суднинг айблов ҳукми чиққанда ва қонунда белгиланган бошқа ҳолатларда оқсоқолнинг ваколатлари муддатидан олдин тугатилади. Фуқаролар йиғини раиси сайлови Президент томонидан 2018 йил 15 октябрда имзоланган "Фуқаролар йиғини раиси (оқсоқоли) сайлови тўғрисида"ги Қонун талаблари асосида амалга оширилади. Шу ўринда, қонунларимизга киритилган сўнгги ўзгаришларга биноан оқсоқолнинг ваколат муддати 2,5 йилдан 3 йилга узайтирилгани, оқсоқол билан маслаҳатчиларнинг сайлови алоҳида ўтказилиши, оқсоқолни сайлашда сайловда иштирок этиш ҳуқуқи бўлган фуқароларнинг камида 12 фоизи иштирок этиши шартлиги белгиланганини таъкидлаш жоиз.\nФуқаролар йиғини раиси сайловида шу маҳалла ҳудудида доимий яшовчи, муомалага лаёқатли 18 ёшга тўлган фуқаролар иштирок этади. Иштирок этиш ихтиёрий ва эркиндир. Оқсоқол сайловини ташкил этиш ва ўтказиш ошкоралик, муқобиллик ҳамда тенг сайлов ҳуқуқи принциплари асосида амалга оширилади. Номзод икки ва ундан кўп бўлиши керак. Сайловни ўтказиш муддатлари сайлов бошланишидан камида икки ой олдин Олий Мажлис Сенати Кенгаши томонидан белгиланади.\nСайловни ташкил этиш ва ўтказиш учун фуқаролар йиғини (вакиллар йиғилиши) қарори билан ишчи гуруҳ тузилади. Унинг таркибига оқсоқол, маслаҳатчилари, йиғиннинг бошқа ходимлари, оқсоқолликка номзодлар киритилиши мумкин эмас. Ишчи гуруҳ фуқаролар йиғини (вакиллар йиғилиши) ўтказилишидан камида беш кун олдин шу ҳудудда яшовчи фуқароларни хабардор қилади. Ҳовлилар, уйлар, кўчалар аҳолисининг вакиллар сайлови бўйича умумий йиғилишларини ўтказади. Вакиллар бўйича баённомалар тузади. Фуқаролар фикрини инобатга олган ҳолда тегишли комиссияга тақдим этиш учун оқсоқол лавозимига номзодлар рўйхатини шакллантиради, сайловни ўтказади ва сайловга оид мурожаатларни кўриб чиқади. Ишчи гуруҳ оқсоқоллик лавозимига номзодларни сайловдан камида ўн кун олдин ҳоким билан келишиш учун тегишли комиссияга тақдим этади. Ҳоким номзодларни кўриб чиқиб, асослантирган хулосалари билан комиссияга, комиссия ишчи гуруҳга юборади. Ишчи гуруҳ номзодлар рўйхатини сайловдан камида беш кун олдин фуқаролар йиғини биноси ва гузарларга осиб қўяди.\nФуқаролар йиғини раислигига номзодлар Ўзбекистон Республикаси фуқароси бўлиши, қоида тариқасида олий маълумотга эга бўлиши, бевосита сайловга қадар камида беш йил тегишли ҳудудда доимий яшаётган бўлиши, ташкилотчи, ҳаётий ва иш тажрибасига ҳамда аҳоли ўртасида обрў-эътиборга эга бўлиши керак. Суд томонидан муомалага лаёқатсиз деб топилган, оғир ёхуд ўта оғир жиноятларни содир этганлик учун судланганлик ҳолати тугалланмаган ва судланганлиги олиб ташланмаган шахслар, озодликдан маҳрум қилиш жойларида сақланаётганлар, ҳарбий хизматчилар ва диний ташкилотларнинг профессионал хизматчилари оқсоқоллик лавозимига сайланиш учун номзод этиб кўрсатилиши мумкин эмас. Шу ўринда амалиётда маълум бир соҳа ёки маълум бир мутахассисликка эга бўлган ходимларнинг оммавий равишда оқсоқолликка сайланиши ўзини оқламаганини таъкидлаб ўтиш жоиз.\nФуқаролар йиғини (вакиллар йиғилиши) ишчи гуруҳ раҳбарлигида ўтказилади. Кун тартибида саноқ комиссиясини сайлаш ва оқсоқолни сайлаш масаласи кўрилади. Саноқ комиссияси камида уч кишидан иборат таркибда сайланади. Номзодларнинг маърузаси алифбо тартибида ўтказилиб, улар ўзининг келгуси фаолияти дастурини эълон қилади. Оқсоқолни сайлаш яширин овоз бериш орқали амалга оширилади. Овоз бериш вақтида сайлов бюллетенлари саноқ комиссияси томонидан берилади. Бюллетенга номзодларнинг фамилияси, исми, отасининг исми алифбо тартибида киритилади. Овоз берувчи тўлдирилган бюллетенни сайлов қутисига ташлайди. Сайлов қутилари овоз бериш тугагандан кейин саноқ комиссияси томонидан очилади. Овозларни санаш натижалари бўйича саноқ комиссияси томонидан баённома тузилиб, раис ва аъзолар томонидан имзоланади. Баённома саноқ комиссияси раиси томонидан ўқиб эшиттирилади ва фуқаролар йиғини (вакиллар йиғилиши) томонидан тасдиқланади.\nФуқаролар йиғинида иштирок этувчилар рўйхатига киритилган фуқароларнинг ярмидан ками, вакиллар йиғилишида вакилларнинг учдан икки қисмидан ками иштирок этган бўлса, сайлов ўтмаган деб топилади. Овоз беришда иштирок этган фуқароларнинг ярмидан кўпроғининг овозини олган номзод оқсоқол лавозимига сайланган деб ҳисобланади. Бу ҳақда фуқаролар йиғини (вакиллар йиғилиши) қарор қабул қилади ҳамда қарор раислик қилувчи томонидан ўқиб эшиттирилади. Икки нусхада баённома тузилиб, бир нусхаси туман комиссиясига тақдим этилади. Фуқаролар йиғини раис (оқсоқол)лигига икки нафардан ортиқ номзод қўйилиб, биронтаси ҳам сайланмаса, энг кўп овоз олган икки номзод бўйича такрорий овоз бериш ўтказилади. Бу вақтда бошқа номзодга нисбатан кўпроқ овоз олган номзод оқсоқолликка сайланган ҳисобланади. Фуқаролар йиғини раиси (оқсоқоли) сайлангач, фуқаролар йиғини (вакиллар йиғилиши) томонидан бир ой ичида фуқаролар йиғини кенгаши шакллантирилади, оқсоқолнинг маслаҳатчилари, комиссиялар ва тафтиш комиссияси сайланади. Фуқаролар йиғинининг (вакиллар йиғилиши) қарори суд орқали бекор қилиниши мумкин.\nАмалиётда фуқаролар йиғини раиси (оқсоқоли)ни туман (шаҳар) ҳокими ишдан бўшатганлиги тўғрисидаги мурожаатлар кўп учрайди. Хўш, ҳоким ўзининг қарори билан оқсоқолни вазифасидан бўшатиши мумкинми? Йўқ. Аммо, қонунчиликда ҳокимлар тегишли фуқароларнинг ўзини ўзи бошқариш органлари фаолиятини мувофиқлаштириш бўйича кенгашига жамоатчилик асосида раислик қилиши белгилаб қўйилган. Бу кенгаш оқсоқолларнинг ахборотини эшитиш ваколатига эга. Шунингдек, фуқаролар йиғини (вакиллар йиғилиши) мувофиқлаштириш кенгашининг ташаббуси билан чақирилиши мумкин. Ҳар чоракда оқсоқол ҳисоботи эшитилиб, унинг фаолияти қониқарсиз деб топилса, фуқаролар йиғини (вакиллар йиғилиши) қарори билан оқсоқол ваколатлари муддатидан олдин тугатилади.\nНазаримизда фуқаролар йиғинлари раислари (оқсоқоллари) сайловини ўтказиш жараёнида қуйидаги масалаларга эътибор қаратиш керак.\nБиринчидан, шаҳар ва туманларда тузиладиган фуқаролар йиғинлари раислари (оқсоқоллари) сайловини ташкил этиш ва ўтказишга кўмаклашувчи комиссияларни тузишга жиддий эътибор қаратиб, комиссияга тажрибали ва адолатли кишиларни жалб қилиш керак.\nИккинчидан, фуқаролар йиғинларида тузиладиган ишчи гуруҳлари аъзоларини холис, маҳалла ҳудудининг ҳар жойида яшайдиган, обрў-эътиборли ва диёнатли кишилардан шакллантириш зарур. Амалдаги оқсоқол ўзига хайрихоҳ ишчи гуруҳ тузиб олгани бўйича мурожаатлар бўлган. Шу сабабли бу жараённи туман кўмаклашувчи комиссияси назоратга олиши керак.\nУчинчидан, вакилларни очиқ, ошкора равишда қишлоқлар, кўчалар ва ҳовлилардан тенг миқдорда ҳурматли кишилар орасидан сайлаб олиш. Амалиётда вакилларни танлашда маҳаллийчилик, миллатчилик, гуруҳбозлик, қариндош-уруғчилик ва ҳатто оқсоқолликка номзод қилиб кўрсатилган кишиларга тамагирлик қилиш ҳолатлари учрайди. Бу каби иллатларга йўл қўймаслик зарур.\nТўртинчидан, оқсоқолликка жуда ёш ва ўта кекса бўлмаган, соғлом, ҳаётий тажрибали, намунали оила соҳиби бўлган, фуқаро ва давлат манфаатларини тенг қўя оладиган кишиларни номзод қилиб кўрсатиш.\nБешинчидан, оқсоқоллар қўнимсизлигига барҳам бериш учун истак-хоҳиши йўқ ва розилиги бўлмаган кишиларни номзодлар рўйхатига киритмаслик. Расмий маълумотларга қараганда, икки йил ичида Қарши шаҳридаги 62 фуқаролар йиғини раиси (оқсоқоли)дан 20 нафари, Муборак туманидаги 29 раисдан 12 нафари, Шахрисабз туманидаги 35 раисдан 10 нафари, Чироқчи туманидаги 68 раисдан 20 нафари муддатидан олдин вазифасидан бўшаган.\nОлтинчидан, сайловларни ҳақиқатан ҳам муқобиллик асосида ташкил қилиш. Сайлов куни бир номзоднинг бошқаси фойдасига номзодини олиши, расмиятчилик ва "тайинлаш" амалиётидан бутунлай воз кечиш керак.\nЕттинчидан, сайловлар ошкоралик, очиқлик ва аҳолининг барча қатламлари хабардорлиги, фаол иштирокида ўтказилишини таъминлаш.\nАлбатта, маҳалла фуқаролар йиғини раиси ҳудудда яшовчи ҳар бир фуқаро ҳаётида маълум роль ўйнайди, яхши-ёмон кунларида иштирок этади. Маҳалладаги тинчлик-осойишталик, иноқлик, оилаларда барқарорликни таъминлаш, ташаббускорлик, бунёдкорлик ва ободончилик ишларининг бошида туради. Шу сабабли ҳар биримиз бу сайловларда фаол иштирок этишимиз ва раисликка муносиб кишилар келишига эришишимиз даркор.


ЕЧЛ ва ЕЛ: Чорак финалда рақиб танлови | Qalampir.uz\nЕЧЛ ва ЕЛ: Чорак финалда рақиб танлови\nТаҳлил\t15 Март 2019 09:58 9158\nҚуръанинг кўзи кўр дейишади. Айниқса ҳамма жамоа битта саватга жойлаштирилганда, янаяам қизиқроқ ва кутилмаган ҳолатлар юзага келади.\nЕвропанинг энг нуфузли икки турнири ЕЧЛ ва ЕЛ баҳсларининг энг қайноқ паллалари чорак финалдан бошланади. Бу гал қуръа жараёнида фақат битта саватдан фойдаланилади. Саккизта жамоанинг исталганига ҳар қандай рақиб рубарў келиши мумкин.\nЕЧЛда саккизта рақибнинг ҳаммаси ҳам бош совринни юта оладиган даражадаги жамоалар эмас. Мисол учун, Порту, Аякс ва Тоттенхем клублари бошқаларга нисбатан кучсиз рақиб деб ҳисобланмоқда. ЧЛни ютиш учун асосий давогарлар сифатида, экспертлар Барселона, Ювентус ва Манчестер Ситининг имкониятларини юқори деб ҳисоблашаяпти. Аммо Ливерпул ва Манчестер Юнайтеддан ҳар қандай хавфни кутиш мумкин.\nЕЛда эса вазият умуман бошқача. Бу мусобақанинг фаворитлари ҳам гранд клублар саналсада, бу ерда ҳар қандай мўжизага гувоҳ бўлиб қолишингиз мумкин. Интер ва Севилья клубларининг турнирни нимчорак финалдаёқ тарк этиши гапимизнинг исботи бўла олади. Аммо бу мусобақада чорак финалда курашни тўхтатиб, ортга қайтмоқчи бўлаётган рақибнинг ўзи қолмади. Асосий фаворитлар Арсенал, Челси ва Наполига эргашиб, Валенсия, Вильярреал, Бенфика, Айнтрахт, Славия ва Ред Булл жамоалари ҳам кейинги йил ЕЧЛда беминнат иштирокни таъминлаш учун ЕЛ бош совринини боши ўзра баланд кўтаришни хоҳлашмоқда.\nХуллас, ғалвирни сувдан кўтарадиган палла яқинлашмоқда. Буёғига ким қандай кучга эга эканлиги ойдинлашади. Ҳеч қандай ҳазилларга ўрин йўқ, акс ҳолда, нуфузли совриндан мосуво бўлиш ҳеч гап эмас.\nШундай қилиб бугунги қуръани кутамиз. Умид қиламизки, ярим финалга ортиқча саволларга ўрин қолдирмай, энг муносиблар йўл оладилар.\n04 Июнь 09:08 55253\n04 Июнь 20:45 47312\n03 Июнь 11:21 43630\n03 Июнь 21:22 36556


106 ёшли шаҳрисабзлик онахоннинг орзулари нима эди? — Shahrisabzt.UZ\n106 ёшли шаҳрисабзлик онахоннинг орзулари нима эди?\nИстиқлолимиз бахш этган неъмату имкониятларнинг саноғи беҳисоб. Улардан баҳраманд бўлиб яшаш эса — катта бахт, улуғ саодат. Шу боис бугунги дориламон кунларимизнинг ҳар бир дақиқасига қанча шукроналар айтсак, шунча кам. Орамизда шундай мутабар кишилар борки, уларнинг ҳолидан хабардор бўлиш, қўлларидан тутиб дуо олиш каби вазифаларни бажариш барчамиз учун фазилат саналади.\nШу муносабат билан, ҳокимлик вакиллари Шаҳрисабз тумани, “Улоч” қишлоғида бўлишиб, маҳалла фаоллари ва фахрийлар иштирокида ушбу қишлоқда яшовчи 106 ёшни қаршилаган Шарофат ая Мирзаеванинг ҳолидан хабар олишди.\n— Хонадонимизга меҳмон кириб келиши билан барака ҳайр ҳам остонадан ҳатлаб келади, — дейди Шарофат ая меҳмонлар билан суҳбатда. – Авваломбор, Юртбошимиз омон бўлсин, тинчлик деган неъматимиз абадий бўлсин. Бир пайтлар тинчликни, осойишталикни, фарзандлар, невараю-чеваралар роҳатини кўришни орзу қилар эдим. Армонсиз қолмадим. 36 нафар набира ва 48 нафар эваралик бўлиш насиб этди. Бугун қўлларим фақат дуода: Урушни кўрманг! Урушни сиз-ку кўрманг, фарзандларингиз ҳам, невараларингиз ҳам, эвараларингиз ҳам кўрмасин, омин!\nҲокимлик вакиллари онахоннинг ёшлик ва уруш хотиралари билан ўртоқлашди. Бугунги дориламон кунларимизнинг ҳар бир дақиқасига қанча шукроналар айтсак кам эканлигига амин бўлишди.\nШундан сўнг, вилоят ҳокими ўринбосари, вилоят хотин-қизлар қўмитаси раиси Мақсуда Мустафоева ва Шаҳрисабз тумани ҳокими Исроил Амановлар вилоят ҳокими З.Мирзаевнинг қимматбаҳо эсдалик совғаларини топширишди.\nШаҳноза Астанова, журналист.\nУзоқ ҳудуддан пахта терадиган отрядлар шакллантирилди\nНАТИЖАЛАР САРҲИСОБ ҚИЛИНДИ, УСТУВОР ВАЗИФАЛАР БЕЛГИЛАНДИ


ЎзА - Одамни нима қутқаради?\nАдабиётшунос олим, таржимон, адиб Иброҳим ҒАФУРОВ билан суҳбат\n– Азалдан Шарқ фалсафаси, маънавияти Ғарб мутафаккирларининг алоҳида эътиборида, эъзозида бўлиб келган. Дейлик, Гёте “Ғарбу Шарқ девони”да шундай ёзади:\n“Ўзгани таниган, ўзига қараб,\nЯхши бўлмоғи шарт ҳар бир ишимиз”.\nЗамондошимиз, бразилиялик адиб К.Пауло эса тўғридан-тўғри “Нажот – Шарқдан” дейди. Шарқ ва Ғарб дунё мувозанатини ушлаб турган икки қутб. Сиз адабиётда, маънавиятда Шарқнинг Ғарбга таъсирини қандай баҳолаган бўлардингиз?\n– XVII аср аввалидан бошлаб Ғарбда ижтимоий-иқтисодий, сиёсий, маданий-маиший ҳаётда капитализм тузуми ҳукмрон кучга айланди. XII-XV асрлар Европа Ренессанси шу ерга келиб тугади ва капитал етакчилигида Янги давр деб аталадиган замон ва унинг ҳар нарсага қодир қонун-қоидалари, тамойиллари инсоният жамиятларининг барча томонларини қамраб, ўз исканжасига олди. Иқтисодиёт, илм-фан, техника, санъат, шаҳарсозлик, йўлсозлик, кемасозлик, темир йўл, ихтиролар, кашфиётлар мислсиз тараққиёт йўлига кирди. Булар бари асосан Ғарбий Европада – Италия, Франция, Германия, Испания, Англия, Нидерландия каби мамлакатларда кенг миқёсда рўй берди. Ғарбни эркинлик, демократия, инсон эрки, рационализм, капитал ғоясига асосланган тафаккур тинимсиз, тўхтовсиз ларзага солиб турди. Ғарб шу алламбало ижтимоий, иқтисодий ларзалар ичида ўсди. Унинг бу оламшумул силкинишлари асло тор доирада – Ғарбий Европа доирасида қолиб кетолмас эди. Унинг силкинишлари туганмас зилзила каби бутун оламга, бутун Шарққа – Хитой, Ҳиндистон, Япония, Корея, Австралия, Индонезияга ёйилди, Американи ҳам ўз плацдармига айлантирди. Россияда империячилик, улуғ давлатчилик ғояларини икки бошли шоҳбоз бургут мисоли парвозга отлантирди. У капитализм ғоялари билан тезкор қуролланиб, шитоб билан Тинч океанигача чиқди. Мана шу оламшумул жараёнда Ғарб дунёси ўзини таниди, фақат ўзига таяниб, ўз қобиғида биқиниб, ўзига маҳлиё бўлиб ривожланолмаслиги, узоққа боролмаслигини тушунди. Ғарб шунда Шарққа кўз тикди. Уч оламшумул дин Шарқда яратилгани ва бу асло бежиз эмаслигини қайта тубдан идрок этишга киришилди. Форобий, Хоразмий, Беруний, Ибн Сино, Ибн Рушд, шунингдек, хитой, ҳинд, форс, араб, турк, Яқин Шарқ, Ўрта Шарқ алломалари, файласуфлари, адиблари, шоирлари, астрономлари, муаррихлари, жуғрофиюнлари асарларида кўтарилган улуғ ғоялар, илғор қарашлар замиридаги ядровий кучни янгидан кашф қилди ва қадрига етди, ўз тадрижий тараққиётининг мислсиз қуролига айлантирди. Ғарб дунёнинг нур туғиладиган Шарқий қисмида яратилган илоҳий Ислом, Насронийлик, Буддавийлик, Зардўштийлик, Монийликнинг жуда кучли амалий таъсирида ривожланди, санъатлари, адабиётлари, ранг-баранг фалсафий қарашларини беқиёс бойитди ва булар ҳамон мислсиз тараққиёт асоси бўлиб келмоқда.\nШарқда яратилган таълимотлар, эътиқодлар, қарашлар, борлиқ ва инсон ғоялари замирида АДАБ туради. Бу Коинот, Борлиқ, Худо, Тарих олдидаги АДАБ. Ўз ўрни, ўз ҳоли, ўз равиш, ўз қисматини билиш, тўғри белгилаш. Мана шу АДАБ универсал куч ва ҳамма халқлар, барча замонлар учун универсал қиммат ва демак, туганмас қудратга эга. Шарқ Ғарбга ҳамма вақт АДАБ билан таъсир кўрсатади. Ғарб дунёсига АДАБ билан кириб боради. Адабиётларнинг таъсири ҳам кўпроқ шунда кўринади. Вольтер, Рабле, Гёте, Шиллер, Шекспир, Байрон, Милтон, Свифт, Данте, Дю Белле, Пушкин, Лермонтов, Толстой, Ницше, Достоевский сингари даҳоларни масту воло – асиру мубтало қилган асил Шарқ ғояси ҳам мана шу эди.\n– Бугун дунёда Шарқ адабиётига қизиқиш кучайгани кузатилади. Хусусан, мавлоно Жалолиддин Румийнинг бебаҳо асарлари дунё тилларида қайта-қайта чоп этилмоқда. Алишер Навоий асарларига ҳам қизиқиш ортмоқда. Сизнингча, ХХI аср ўқувчисини Шарқ адабиётининг қайси жиҳатлари ўзига жалб этаяпти?\n– Шарқ адабиётида ҲАЁнинг мутлақ қимматга эгалиги ва мутлақ қиммат деб қаралиши оҳанрабо қувватига эга, ўзига оҳанрабодек тортади. Ҳаё – Адабнинг узви, унинг юраги. АДАБ эса сарришта. Яъни Худони таниган, ўзининг яралиш манбаларини тушунган, билган инсоннинг ҳаёт, тириклик ўзаги.\nҒарб билан Шарқ ўртасида Ҳаё туради. Ҳаё бу ёмон иш қилишдан уялиш, тортиниш, ёмонликка қарши туришда қисиниш эмас. Ҳаё жамики энг олижаноб қонунлар, қоидалар, тўра-тузуклар, конституциялар замирида, асосида ётадиган, ҳамиша мавжуд бўлган ғоя. Ҳар қандай қонуннинг мағзи, мазмуни бу – Ҳаё. Қонунларни бузиш, улардан чекиниш, уларни қўғирчоқ ўйинига айлантиришга уриниш, табиатнинг азал – ҳамма учун бирдай қимматга эга қонун-қоидаларига қарши бориш, қарши иш қилиш – ҳаёсизлик, яъни одамзот азал табиатига қарши қайсар бузғунчиликдир. Ҳаёсизлик – доим қайсарлик, қайсар разолатдир. Шарқ адабиёти шундай ғояларни илгари суришда Ғарбга нисбатан устуворроқдир. Ҳаё ва адаб сарриштасининг қудрати билан Навоий, Румий, Жомий, Яссавий, Боқирғоний, Низомий, Толстой, Достоевский, Ницше каби адибларни инсониятнинг виждони, деб аташ мумкин. Булар АДАБ СУЛТОНЛАРИДИР. Келажак адабиёт дунёси шуларники.\n– Айни пайтда “Шарқнинг олтин даврлари ортда қолди. У энди ренессанс, яъни уйғониш даврини бошидан кечиролмайди. Келажак ғарбона рационал фикрлашда”, деб ҳисоблайдиганлар ҳам бор. Сиз бу тарзда мушоҳада юритувчиларга нисбатан қай тарзда жавоб берган бўлардингиз?\n– Рационал фикрлаш, яъни ҳамма ҳолларда ақл-идрок билан иш юритиш – рационализм асли ўзи ёмон нарса эмас, балки ҳаёт асоси. Олам қурилишининг ўзи ҳам жамулжам ақл қудратига таянади. Буни шарқ, араб файласуфлари, Форобий, Ал-Киндий АҚЛИ КУЛЛ, яъни жамулжам ақл дейишган. Юрак, қалб – ҳиссиёт макони. Ҳиссиётлар маҳшаргоҳи. Ҳиссиётлар маҳшаргоҳга элтади. Мен ўзимча ҳиссиётларни биринчи ўринга қўймаслик, уларга сиғинмаслик, улардан сажда яратмаслик керак, деб ўйлайман. Келар Замон, эндиги вақт Ақл Замони, рационал тафаккур замони. Инсоният олдида бу замонда шунчалар кўп муаммолар йиғилиб қолдики, уларни фақат Ақл қудратига суяниб, ақлни ўстириб ҳал этиш мумкин. Агар ўтмишда олтин даврлар бўлгану инсоният уларни ҳозир бой берган бўлса, келажакда Ақл-идрок билан бошқа олтин даврларни яратиши мумкин.\n– Бугун дунё аҳлини ўз гирдобига олишга уринаётган “оммавий маданият” ҳақидаги мулоҳазаларингиз...\n– Дунёда аҳоли сони тинимсиз ортиб боряпти. Уларни “оммавий маданият” билан жалб этмай, бошқа яна нима билан жалб этиш мумкин. Адабиётлар, санъатлар ақлли машиналарда – компьютерларда яратиляпти. Компьютерларда “оммавий маданият” яратилмай бошқа нима яратилиши мумкин?\nДунёни асли Навоий ва Толстойнинг сўзи қутқариши мумкин. Аммо уларни ҳозир нечта китобхон ўқияпти? Инсониятни зўравонлик, фаҳш, разолат фильмларини ёғдириб бузаётган одамнавий қатламлар бор. Улар ҳолливудларда ўтиришади ва зўравонлик, фаҳшни тарғиб қилувчи асарлар яратиб, инсониятга қарши мислсиз жиноятлар қилишади. Инсоният адаб сарриштасига таяниб буларнинг мараз башараларини фош қилиши ва халқаро қонунлар қабул қилиб, уларга қарши “Искандар девори”ни қуриши зарур.\n– Айрим хорижий мутахассисларнинг 2008 йили жаҳон миқёсида бошланган иқтисодий инқироз мавзусига бағишланган тадқиқотларини кузатаркансиз, тез-тез “Нажот – Шарқдан!” деган иборага кўзингиз тушди. Бу мулоҳаза замирида Ғарб эгоизмига нисбатан Шарқ жамоавийлигининг устуворлиги эътироф этилаётгандек. Яъни Ғарбдаги истеъмолчилик кайфиятининг суиистеъмолчилиги охир-оқибат молиявий бўҳронни келтириб чиқаргандек. Сизнинг бу борадаги мулоҳазаларингиз...\n– Аҳоли сони ер юзида ошиб боргани сайин инсоният истеъмолчиликда шошиб қолмоқда. Шошиб-пишиб бор нарсаларни тасарруф қилмоқда. Бу умумбалога қарши туриш энди қийин. Инсониятнинг боши бир куни ўтиб бўлмас деворга тақалгунча шундай давом этади. Бунинг олдини олиши мумкин, фақат Қаноат, Адаб, Ҳаё... устувор бўлса.\nМен худди қаноатшунос Авлонийга ўхшаб фикрлаётганимни сезиб турибман. Аммо бу уч улуғ ғоя наҳот эскирди? Эскирдими, сўранг, ҳар кишидан.\nМенимча, эскирган эмас. Истеъмолчилик бир кун бориб жонга тегади. Бузғунчиликлар тамом меъдага уради. Лекин унгача бир зарурдан зарур шиор етилиб турибди. Барча маънавий-маърифий, адабий-ижодий саъй-ҳаракатларимизда реал натижаларга эришайлик. Ҳеч истисно қилмай: классикага қайтайлик!\nГулчеҳра МУРОД АЛИЕВА суҳбатлашди.


Оқлик билан алдаб бўлмайди\n«bong.uz» сайтида Бегали Эшонқуловнинг «Савобни сотманг» мақоласини ўқиб, менинг ҳаётимда ҳам бунга мисол бўладиган воқеа борлигини эсладим:\nКеча ишлаб ўтирсам, қизим қўнғироқ қилди. Кайфияти чоғ.\n— Ассалому алайкум. Ойи, ойи, «Буюк ипак йўли» метроси яқинидан қаймоқ сотиб олдим! Бир банкасини ўн минг сўмга бериб юборди, яхши хола экан... Саҳарликка қаймоқ еймиз.\n— Ваалайкум ассалом. Майли, совуткичга қўйиб қўй, – унга шундай дедиму бир пайтлар талабалигимда бир аёл менга ялина-ялина қаймоқ сотгани, у қаймоқ эмас, бўтқа бўлиб чиққани эсимга тушди. Онанг қишлоқдан келган содда қиз эди. Сен шаҳарда улғайсанг ҳам соддалик мендан ўтибди-да. Тушдан кейин кўчада қаймоқ айниб қолади-ку бунақа иссиқда. Кўнглимдан ўтган гапни унга билдиргим, кайфиятини туширгим келмади. Ишдан қайтишимга ифторлик дастурхони тайёрлаб қўйган қизларимни дуо қилиб, қаймоқ эсимга тушди. Совуткични очиб қарадим. «Қаймоқ»нинг идиши бўғзигача қора полиэтилин қопчиққа ўралган. Секин қопчиқни йиртиб олдим. Идишнинг тепасидан икки сантиметр жойида қаймоқ бор, пасти эса... Нималигини англаш қийин, сарғимтир зардобми бир нима бор эди. Қизим кайфиятимни кўриб, қўлимдан идишни олди:\n— Ойи, соддагина аёл эди. Иссиқда чарчаб кетдим, рўзадорман, шуни олиб кетинг, тоза қаймоқ, дея ялинганига раҳмим келиб олгандим. Ойи, рамазонда ҳам одамлар алдайверишадими? Энди нима қиламиз?\n— Майли, хафа бўлма. Саҳарликка бошқа нарса пиширамиз. Алдайдиган одамлар учун ойнинг, жойнинг аҳамияти йўқ. Мен ҳам сенга ўхшаб бир пайтлар раҳмдиллигимдан қаймоқчига алданганман. Демак, ўша аёл ёки унга ўхшаганлар ҳамон бор. Уларга Аллоҳ кифоя қилсин.\nУни овутяпману бир пайтлар онамдан эшитган насиҳат хаёлимда айланди. Бир куни уйимизга узоқроқ қўшни қатиқ сўраб чиқди. Мен қатиқ йўқ, дедим. Чунки эрталаб солган томизғи ҳали сутни қатиққа айлантирганми, йўқми, деган хавотирим бор эди. Онам қатиқ бор-ку, дея қўшнига янги, иссиқ қатиқдан қуйиб берди. У дуо қила-қила чиқиб кетди. Мен чала тайёр қатиққа ичим ачиб қолавердим. Идиш бир қўзғалдими, қатиқнинг мазаси бузилади. Онам шунда менга: «Уйда бор нарсани йўқ, деб бўлмайди. Жуда бергинг келмаса, ҳолатини айтишинг керак. Ахир, оқлик Аллоҳнинг берган ризқи-ку. Сен бугун қўшнидан қизғонсанг, эртага Худо биздан қизғониб, сигиримиз сут бермай қўйса нима бўлади? Кўрдингми, у чашмасига барака берсин, деб дуо қилди. Оқлик билан алдаб бўлмайди.»\nОқлик билан алдаб бўлмайди... Хаёлимда шу сўзлар айланади. Аслида, бугун бозорларимизда, супермаркетларда ва махсус сут-қатиқ дўконларида оқлик маҳсулотларини истаганча топиш мумкин. Куннинг иссиғида кўчадан бу маҳсулотларни олиш соғлиққа ҳам, гигиенага ҳам тўғри келмайди. Буни кўпчилигимиз яхши биламиз. Лекин ўзини ҳокисор тутиб, содда кўринган одамларни алдаб, ялиниб-ёлвориб, бир нималар сотиб юрган одамлар олган пулларига болаларига қайси юз билан нон едирар экан? Қизим айтганидек, рўзадор бўла туриб (агар рўзадор бўлса) алдагани виждони қандай йўл қўйди экан? Рамазон келиши билан шайтонлар кишанланади, дейилади муқаддас китобларда. Лекин одамлар ичидаги шайтондан қутула олмас экан, бошқаларни алдаши учун ҳамиша фурсат топишаверар экан-да.


Петербургда ўзбек киракашларини талаганлар ҳибс этилди\nСанкт-Петербургнинг Виборг туманида асосан ўзбек таксичиларини талаган тожикистонликлардан иборат жиноий гуруҳ қўлга олинди.\nТергов тахминларига кўра, шаҳарнинг Виборг туманида киракашларни талаган шахслар бир хил усулдан фойдаланган.\n49-сонли Виборг туман ички ишлар бўлими бошлиғи Юрий Добронравовга кўра, талончилар йўлда бирор ўзбек таксичисини тўхтатган ва машинага икки киши - Зафар Амиров ва Саидраҳмон Раҳмоновлар ўтирган.\n- Улар киракашдан Шимолий қабристонга олиб боришни сўраган. Шаҳардан чиқиб кетаётган автомобил ҳайдовчиси ортидан жиноятчиларнинг яна бир шериги ВАЗ автомобилида борган ва машинани орқасидан тўсган, - дейди Юрий Добронравов.\nАниқланишича, Михайловка посёлкасидаги овлоқ жойлардан бирида улар пистолет ва пичоқ билан таҳдид қилиб, таксичилардан қимматбаҳо буюмлари, қўл телефонлари ва пулларини тортиб олган.\nЎз қинғир ишларини Тожикистон фуқаролари асосан қоронғу пайтда бажарган.\nЖиноятчилар ноқонуний равишда таксичилик қилиб юрган ўзбеклар полицияга мурожаат қилмаслигига ишонган ва шу сабабли жиноят жойидан тезроқ ғойиб бўлишга ҳам шошилмаган. Бироқ энг охирги жабрдийда-киракаш зудлик билан йўл-пост хизмати ходимларига мурожаат қилган ва тафсилотларни гапириб берган.\nТалон-тарожда айбланаётганлар темир йул ёқасида ҳибсга олинган. Тожикистонликлардан совуқ қурол, травматик пистолет ва ВАЗ автомашинаси мусодара қилинган. Аммо ҳибс этилган уччала йигит жиноятга алоқаси йўқлигини ва полиция уларни бирор сабабсиз қўлга олганини гапирмоқда.\n- Мен такси тўхтатиб, машинада кетаётган эдим. Бизни йўлда полиция тўхтатди. Мана бу ерга олиб келди. Умуман алоқам йўқ бу ишларга, - дейди ўзини Саидраҳмон Раҳмонов деб таништирган айбланувчилардан бири.\nСанкт-Петербург Ички ишлар бошқармаси бу шахсларнинг бошқа шу каби қатор жиноятларга алоқадорлигини текширмоқда.\nВиборг туман полицияси шундай ҳодисалар тўғрисида бирор маълумотга эга гувоҳларни шаҳар полициясига мурожаат қилишларини сўрамоқда.\nСудда айбланувчиларнинг бу жиноятларга алоқадорлиги исботланса, жиноий гуруҳ таркибида содир этган талон-тарожи учун улар бир неча йилга озодликдан маҳрум этилишлари мумкин.


Ихтиёрнинг аҳволи оғир\nЎзбекистон инсон ҳуқуқлари жамияти Жиззах вилояти бўлими раҳбари Бахтиёр Ҳамроевнинг безориликда айбланиб қамалган ўғли Ихтиёр шу кунларда ўта оғир аҳволда изоляторда сақланмоқда.\nЯқинларидан олинган маълумотга кўра, Ихтиёр Ҳамроев қамоқхонадаги қийноқларга қарши норозилик тарзида ўзига оғир тан жароҳати етказган.\n“Мен қамоқхонадаги маҳбуслар ва милиционерлардан эшитдим: вилоят ички ишлар бошқармасидан иккита одам келиб, кечаси соат 11 да ўғлимни олиб чиқиб кетган ва аёвсиз калтаклаган. Ўғлим бунга норозилик тариқасида ўз қорнини пичоқ билан кесиб юборган эмиш. Эшитганимиз шу, аммо уни бизга кўрсатишмаяпти”,- деди Бахтиёр Ҳамроев.\nБ.Ҳамроев буни ўғлини қийноққа солиш орқали ўзига кўрсатилаётган босим, деб билишини, агар ўғли тез орада кўрсатилмаса, оила аъзолари билан норозилик акцияси ўтказиш ниятида эканини айтмоқда.


Сурхондарёдаги “Туризм қишлоғи” – Сурхон тонги\nБош саҳифа / Иқтисодиёт / Сурхондарёдаги “Туризм қишлоғи”\nЯнвар 26, 2021\tИқтисодиёт Изоҳ қолдириш 226 Кўрилди\nСариосиё тумани «Сангардак» маҳалласида “Туризм қишлоғи” ташкил этилмоқда, дея хабар беради туман ҳокимлиги ахборот хизмати.\n🔹 «Сангардак» қишлоғи йиллар давомида маҳаллий ва хорижий сайёҳларни тоғ қўйнидаги хушманзара табиати, салқин ҳавоси, зилол шаршараси билан ўзига жалб этиб келади. Қишлоқда “Хўжа илғор” зиёротгоҳи жойлашган.\n🔹 Қишлоқда сайёҳларга хизмат кўрсатувчи 12 та меҳмон уйи ташкил этилган. Аммо, унинг “Туризм қишлоғи” мақомини олиши учун меҳмон уйлари сонини кўпайтириш, сайёҳларга хизмат кўрсатувчи қўшимча савдо ва хизмат кўрсатиш шахобчалари фаолиятини йўлга қўйиш зарур бўлади. Қарабсизки, бу қишлоқ аҳолиси учун ҳам даромад манбаи, ҳам иш билан банд қилиш имконини яратади.\n🔹 Туризмни ривожлантириш Сурхандарё вилояти ҳудудий бошқарманинг Сариосиё тумани вакили Б.Уроқов, Сариосиё туман Давлат хизматлари маркази мутахассиси Б.Сувонов, туман Давлат солиқ инспекцияси инспектори О. Мамаюсуповларнинг “Сангардак” қишлоғи аҳолиси билан учрашуви давомида маҳаллий ва хорижий сайёҳларга хизмат кўрсатиш ва қўшимча туризм хизматлари бўйича тушунчалар берилди.\nОлдинги “Ректор кузатуви остида”\nКейинги Баҳор қизлари (Ҳикоя)


Кеча 422 киши хориждан келтирилди. Бугун Хитой, Миср ва Россиядан рейслар бўлиши кутилмоқда - xabar.uz\nКеча 422 киши хориждан келтирилди. Бугун...\n06.06.2020 05:04 0 1632\nКоронавирус пандемияси даврида турли сабаблар билан хорижда бўлиб турган ватандошларимизни юртга қайтариш мақсадида чартер рейслар қатнови давом этмоқда. Жорий йилнинг 5 июнь куни Москва ва Минск шаҳарларидан жами 422 та киши Ўзбекистонга олиб келинди ва карантинга олинди.\n6 июнь куни яна Хитой халқ республикаси ҳамда Миср Араб республикаси пойтахти Қохира ва Россия Федерациясининг Новосибирск шаҳридан рейслар бўлиши кутилмоқда.\nХориждан келган юртдошларимизни карантин ҳудудларига етказиш ҳамда у ердан реабилитация марказларига олиб ўтишда «Тошшаҳартрансхизмат» АЖнинг 10 дан ортиқ махсус автобуслари хизмат қилмоқда.\nКоронавирус Кеча, 15:35


Telegram’нинг заиф жойи топилди: Эҳтиёт бўлинг, бегоналар аккаунтларни бузиб кириши мумкин - Darakchi\nHI-TECH 04.12.2019, 19:15\nТеглар: телеграм, киберҳужум\nКибержиноятчилар Telegram мессенжеридаги аккаунтни бузиб кириш йўлини топишди. Гап шундаки, жиноятчилар янги қурилмага киришда олинадиган SMS-кодлар ёрдамида аккаунтга кириш имкониятига эга бўлишяпти. Бу ҳақда “Ведомости” нашри Group IB компьютер криминалистикаси лабораторияси мутахассислари маълумотларига таяниб хабар берди.\n“Жабрланганларнинг қурилмаларида авторизациянинг ягона омили SMS бўлган”, - дея қайд этиб ўтишган мутахассислар.\nТаъкидланишича, номаълум шахслар шу усул билан бошқа мессенжерлар, ижтимоий тармоқлар, электрон почта ва мобиль банкинг иловаларига ҳам киришлари мумкин.\nРоссиялик бир қатор тадбиркорлар Telegram мессенжеридаги ёзишмаларига номаълум шахслар рухсатсиз кириши ҳолатига дуч келишган ва Group-IB’га бундай нохуш вазиятни ўрганишда ёрдам сўраб мурожаат қилган.\nАниқланишича, ҳужумлар бир сценарий остида амалга оширилган: фойдланувчи сўрамаса ҳам, унга Telegram сервис каналидан киришни тасдиқлаш учун код келган.\nШундан сўнг “киберқурбон” смартфонига фаоллаштириш(активация) кодли SMS келган ва шу заҳотиёқ Telegram сервис канали аккаунтга янги қурилмадан кирилгани ҳақида хабар юборилган.\nGroup-IB маълумотларига кўра, жиноятчилар бегона аккаунтга мобиль телефонлар ёрдамида кирган. Улар бир марталик сим-карталарни ишлатган бўлишса, ҳужум қилганларнинг IP-манзили кўпчилик ҳолатларда Самара ҳудудида эканлиги аниқланган.\nҚандай қилиб кириш йўлини топишди?\nGroup-IB мутахассисларининг айтишларича, киберҳужумга дучор бўлганларнинг техникалари зарарли жосус дастурлар ёки банк троянлари билан зарарланмаган, ундаги маълумотларга бузиб кирилмаган, сим-карталар ҳам алмаштирилмаган. Барча ҳолларда жиноятчилар аккаунтга янги қуриламдан киришда олинадиган SMS-кодлар орқали мессенжерга “тирқиш” очишган.\nЯъни мессенжерни фаоллаштиришда Telegram сервис канали орқали фойдаланувчининг барча қурилмаларига код жўнатилади, шундан сўнг телефонга SMS юборилади. Жиноятчилар буни билгани ҳолда мессенжерга кодли SMS жўнатиш сўровини ўзлари уюштиришган ва уни тутиб олиб, мессенжерни муваффақиятли авторизация қилишган.\nҲозирча мутахассислар улар SMS’ни қандай қилиб тутиб қолишганини аниқлай олишгани йўқ.\n“Назарий жиҳатдан бундай ҳужумлар махсус техник воситалардан ноқонуний фойдаланиш ёки уяли алоқа оператори берган инсайдерлик маълумотлари асосида амалга оширилади”, - дея фикр билдирди Group-IB. Уларнинг маълумотларига кўра, интернетнинг қоронғу нуқталари(даркнет)да бўлиб ўтадиган хакерлик форумларида турли мессенжерлар, шу жумладан, Telegram’ни ҳам бузиб кириш хизматлари таклиф этилган янги эълонлар бериб борилмоқда.\nTelegram’да киберҳужумга ҳаракат бўлаётгани ҳақида огоҳлантирувчи механизмлар бор. Бироқ ҳамма фойдаланувчилар ҳам уни ишлатмайди.\n“Telegram’га иложи борича тезроқ калит сўз(пароль) кўринишидаги қўшимча факторни ўрнатишни тавсия этаман, ҳар бир киши SMS’дан ташқари буни ҳам қилиб қўйиши муҳимдир”, - дейди Group-IB раҳбари ўринбосари Сергей Никитин.\nУ, шунингдек, бошқа иловалар, авторизация учун SMS-хабардан фойдаланиладиган сервисларда рўйхатдан ўтиш усулларини текшириб кўришни ҳам тавсия этган.\nGroup-IB бундай ҳужумлар агар Telegram созламалари(настройкаси)да “булутли калит сўз”( облачный пароль) ёки Two step verification опцияси ёқилмаган бўлса, муваффақиятли амалга оширилиши мумкинлиги ҳақида огоҳлантирган.


«Челси» Лукакуни Премьер-лигага қайтармоқчи\n«Челси» клуби ёзги трансфер ойнасида ҳужум чизиғини кучайтиришни мақсад қилган.\nThe Telegraph’нинг ёзишича, Лондон клуби ёзги трансфер ойнасида «Боруссия» ҳужумчиси Эрлинг Ҳоландни ўз сафига қўшиб олишга интилади. Аммо 20 ёшли норвегиялик голеадор учун кураш жиддий кечиши ва Эрлингни сотиб олиш имконияти инобатга олинган ҳолда «Челси» «Интер» форварди Ромелу Лукаку вариантини ҳам ўрганмоқда. Бош мураббий Томас Тухель ҳам бельгиялик ҳужумчини Премьер-лигага қайтаришни истамоқда.\nЭслатиб ўтамиз, Лукаку 2011-2014 йиллар давомида ҳуқуқий жиҳатдан «Челси» футболчиси саналса-да, асосан бошқа клубларда ижара асосида тўп сурган. 2019 йил ёзида эса «МЮ»дан «Интер»га ўтганди.\nМаълумот учун, Лукаку А Серия жорий мавсумида 26 ўйинда 19та гол ва 8та голли узатмага муаллифлик қилган.


Курраи заминнинг турли минтақаларида табиат аёл руҳини ўзига хос тарбиялайди. Табиийки, ўзбек аёлини ҳам ўзбек юрти ўз паноҳида вояга етказган. Муҳими шундаки, мураккаб жамият муаммоларидан...\n“Яшил Ватаним - сўздан ҳаракатга”\nТошкент шаҳри бўйлаб 3 мартдан 19 мартгача Мерос жамғармаси ҳамда Тошкент шаҳар экология ва атроф-муҳитни муҳофаза қилиш бошқармаси...\nИшлаб чиқаришда бир кун (5+1)\nЎзбекистон Республикаси Экология ва атроф муҳитни муҳофаза қилиш давлат қўмитаси ҳамда Тошкент ирригация ва қишлоқ хўжалигини механизациялаш муҳандислари институти билан ...\nЁшлар Ижод Саройида бўлиб ўтган Савдо саноат палатаси, Ўзбекистон Республикаси Олий ва ўрта махсус таълим вазирлиги ва Expocontact компаняси...\nИнститут ректори Умурзаков Ўктам Пардаевичнинг 8 – март – халқаро хотин-қизлар кунига бағишланган тадбирдаги табрик нутқи\nШу қувончли кунларда, халқаро хотин-қизлар байрами арафасида Сиз азизлар билан учрашиб, Сизларни чин дилдан байрам билан табриклаб турганимдан беҳад бахтиёрман...\nНафосат ва назокатнинг нишони\nҚалбларнинг қувончи ва кўнгил хотиржамлигига боис, нафосат, назокат ва гўзаллик тимсоли уларнинг номи билан боғлиқ...\n“8-март халқаро хотин-қизлар байрами” муносабати билан табрик!\nЎзбекистон Хотин-қизлар қўмитасининг жамиятда ва ҳаётидаги фаоллигини ошириш, хотин-қизларни қўллаб-қувватлаш ва оила институтини мустаҳкамлаш соҳасидаги фаолиятини тубдан...\n“Мўътабар аёл” кўкрак нишони муборак бўлсин\nПрезидентимиз ташаббуслари билан таъсис этилган “Мўътабар аёл” кўкрак нишони бугун Тошкент шахридан муносиб деб топилган мунис аёлларга...\nЛойиҳа якуни ёхуд тақдирлаш тадбири\nХабарингиз бор, жорий йилнинг март ойида баҳорнинг илк кунларини яхши натижалар ва яхши кайфият билан кутиб олган институтимиз Ёшлар жамоаси баҳор байрамларини юқори ...\nЮксак эҳтиромга муносибсан Сен\nБундай латофат байрами таровати илмий бўлим ходимларини ҳам четлаб ўтмади. Бўлимда фаолият олиб бораётган нафис ҳилқат вакилаларига байрам муносабати билан институт ректорининг табриги илмий ишлар ва инновациялар бўйича проректор Т. Султанов томонидан ўқиб эшиттирилди ва уларга шахсий ҳаётларида бахт-саодат, фаолиятларида муваффақиятлар тилаб юксак эҳтиром кўрсатилди.\nАёлларнинг жамиятдаги ўрни\n“Гидромелиорация” факултетида аёлларнинг жамиятдаги ўрни мавзусида давра суҳбати бўлиб ўтди.\nАзербайжон дипломатия академияси вакилининг институтимизга ташрифи\nАзербайжон дипломатия академияси (АДА) талабаларни қабул қилиш бўлими менежери Айтекин Гусейнова ва Гейдар Алиев номидаги Озарбайжон маданият маркази бошлиғи Юсиф Мамедов институтимизга ташриф буюрди.\n"Баҳорнинг 5 куни" лойиҳаси давоми яъни, 4-куни факултетлараро талаба-қизлар ўртасида спорт мусобақалари билан бошланди ҳамда қизғин баҳсларга бой бўлди.\n5 - март куни Тошкент шаҳар Ёшлар марказида 8-март “Халқаро хотин-қизлар” кунига бағишланган “Буюк буюкликда сенинг тенгинг йўқ, оламнинг бахтисан, тожисан аёл!” мавзусидаги байрам дастури давомида олий таълим муассасаларининг талаба-қизлари ўртасида “Ёшлик маликаси” кўрик-танлови ўтказилди.\nБайрам муносабати билан\n8 март – Халқаро хотин-қизлар байрами муносабати билан “Қишлоқ хўжалигини механизациялаш” факультетида институт ректорининг байрам табриги факультет талаба-қизларига ўқиб эшиттирилди.\n5+1 бўйича дарс машғулотлари\n5 март куни “ЭТваЭЖФ” кафедраси доценти Т.Байзаков “BMKB-Agromash” АJ корхонаси етакчи илмий ходими т.ф.д. профессор А.Мухаммадиев билан биргаликда “Электр ёритиш ва нурлатиш” фанларидан “Оптик нурларни ўлчаш” мавзусида дарс машғулотларини олиб боришди.\nБаҳорнинг беш куни лойиҳасининг 3 -куни\n"Баҳорнинг беш куни" фестивали 3-куни факултетлараро Қизлар давраси тадбирлари билан бошланди. Қизлар давраси тадбири профессор-ўқитувчилар, факултетлар хотин қизлар билан ишлаш раислари, ҳамда талаба-қизлар иштирокида куннинг биринчи ярмида бўлиб ўтди.\nНафосат ва назокат тимсоли\nХотин-қизларнинг иқтидорларини қўллаб-қувватлаш, жамиятда гендер тенглигини таъминлаш, аёллар ҳақ-ҳуқуқларини, мажбуриятларини, бурчларини чуқурроқ англашида кўмаклашиш, ўз соҳасида илмий жиҳатдан изланаётган қизларни қўллаб-қувватлаш мақсадида "Республика лидер қизлар фестивали" бўлиб ўтди.\nИбрат ва маърифатхона манзилгоҳида\nТИҚХММИ нинг 300 чоғлик талаба ва педагоглари Муқимий номидаги ўзбек давлат мусиқали ва драма театрига ташриф буюришди. Театрда 8-Март - Халқаро хотин-қизлар куни байрамига бағишланиб, "Биз соғинган қўшиқлар" деб номланган концерт дастури бўлиб ўтди.\nБамисоли баҳор элчиси бўлиб келаётган “8-март - Халқаро хотин-қизлар куни” байрами муносабати билан Институтимиз ректори Ўктам Пардаевич Умурзаков “Қишлоқ ва сув хўжалиги электр таъминоти” факультети талаба қизларига табрик йўллади. 2020 йил 4 март куни факультет декани А. Исаков институт ректорининг табрикномаси ва совғасини талаба қизларга етказди.


Ўсмирлик палласида гормонал ўзгаришлар кескинлашиши\nЎсмирлик палласида ўғил ва қизларимизни безовта қиладиган муаммолардан (дард деса ҳам бўлаверади) бири бу гормонал ўзгаришлар кескинлашиши оқибатида юз ва бадан терисида кузатилиши мумкин бўлган тошмалар (ҳуснбузар)лардир. Бундан ташқари, аксарият ҳолларда ўсмирларимизни вегетатив қон тизими фаолиятининг бузилиши (дистония), ўтиш даври учун хос бўлган депрессия(руҳий тушкунлик)лар безовта қилади.\nВегетатив қон тизими фаолиятининг бузилиши (дистония) – одам организмида ички мувозанатни сақлашга хизмат қиладиган вегетатив асаб тизими фаолиятининг издан чиқишидир. Одатда одам организмининг функционал фаолиятидаги бундай бузилишлар жуда кучли кечаётган гормонал жараёнлар, психо-эмоционал зўриқишлар таъсирида рўй беради. Клиник нуқтаи назардан олиб қаралса, бундай ўзгаришлар ҳақида юракнинг жуда тез уриши, бош айланиши, ҳаддан ортиқ даражада тер ажратиш, қон босимининг пасайиб кетиши, қорин соҳасида турли хил оғриқлар, жунжикиш, организмнинг тез чарчаб қолиши, серзардалик каби аломатлар дарак беради. Умуман олганда ўтиш даври тугаши билан юқорида айтиб ўтилган клиник аломатлар ўз-ўзидан йўқолиб кетади.\nЎтиш даври учун хос бўлган ҳуснбузарлар ўғил ва қиз болаларнинг юз, елка, кўкрак соҳасида, камдан кам ҳолларда тананинг бошқа соҳаларида пайдо бўлиши мумкин.\nЎспиринларда яна бир ўзига хос муаммо юзага чиқиши мумкин. Гап шундаки, бу даврда қиз болаларда скелет ҳамда мушаклар умумий массасининг ўсиши кузатилади. Шу муносабат билан организмда ортиқча вазн йиғилади. Ёш қизчалар бундай ҳолатни жуда оғриниб қабул қилиши эҳтимоли бор. Ахир, ўтиш даврида қиз болалар ўзининг ташқи қиёфасига ниҳоятда катта эътибор берадиган бўладилар. Ўсмирлик палласига қадам қўяётган қизларимиз атрофдагиларнинг, хусусан, ўғил болаларнинг уларга нисбатан қандай муносабатда бўлаётганини руҳий жиҳатдан жуда нозик ҳис этадилар. Шу боисдан ҳам ўтиш даврида ортиқча вазннинг ошиб кетишидан чўчиган баъзи бир қизлар ўзини овқатланишдан тийишади. Бундай зўрма-зўраки «парҳез тутиш»нинг оқибати жуда ёмон тугайди. Негаки, болаликдан ўсмирликка ўтиш даврида ўсиш жараёнлари билан бевосита боғлиқ бўлган организмдаги жадал ўзгаришлар таъсирида бутун умрга татигулик салбий оқибатлар (масалан, анорексия) юзага келиши мумкин. Илгарироқ айтиб ўтганимиздек, ўтиш даврида танадаги суяк ва мушаклар массаси ўзгаради. Тана оғирлигини кейинчалик меъёрга етказиб олиш мумкин бўлса, суяклар массасини ўзгартиришнинг имкони қолмайди.\nАнорексия – ўсмирлик палласига қадам ташлаётган ёш организм учун ниҳоятда ёқимсиз оқибатларни келтириб чиқарадиган касаллик. Бундай нохушликнинг олдини олмоқ учун ўсмир ёшидаги болаларнинг ота-оналари ўз фарзандарининг еб-ичишига, кун тартибини тўғри ташкил қилишига алоҳида эътибор бермоқлари даркор.\nҲурматли ота-оналар, оилангизда ўсмирлик палласига қадам ташлаётган қиз болалар бор бўлса, улар билан муносабат жараёнида бехосдан болангизнинг дилига жароҳат етказиб қўйишдан эҳтиёт бўлинг.\nБолалик билан хайрлашиб аста-секин ўсмирлик даврига кириб бораётган ўғил болаларнинг характерли муаммолари асосан нисбатан олганда ошиб бораётган жисмоний куч-қувват ҳис этилиши ҳамда жинсий жиҳатдан улғайиш жараёнларининг фаоллашуви билан узвий боғлиқ. Бу ёшдаги ўғил болалар бутун дунё аҳлига улғайиб қолгани ҳақида жар солгиси келаверади. Бунинг оқибатида улар психик жиҳатдан ортиқ даражада зўриқиб қолишади. Ўсмирлик поғонасида ўғил болаларнинг характери кескин тарзда ўзгариб қолади. Ўсмирлар ўзини худди катталардек тутишга интилишади, аммо улар психо-физиологик жиҳатдан катта ёшдаги одамлар учун хос бўладиган лаёқатларга тўлиқ эга бўлмагани боис доимо ички зиддият ҳолатида юришади. Оқибат натижада уларнинг феъл-атворида ўта даражадаги асабийлик, ҳаттоки тажовузкорлик кўзга ташлана бошлайди. Бу даврдаги болажонлар психикасида ҳуқуқ ва мажбуриятлар мутаносиблиги шаклланиб улгурмаган бўлади.\nТурли хил ички зиддиятлар таъсири исканжасига тушиб қолган ўғил болалар аксарият ҳолларда одамларга аралашмайдиган (одамови), қайсар, жуда уятчанг ёхуд аксинча, жуда тажовузкор, бебош бўлиб қолади. Бу даврда ўсмирларга оилавий муҳитнинг таъсири анча салмоқли бўлади. Оилада ўзаро тотувлик, ҳурмат ва самимийлик ҳукмрон бўлса, ўсмирлар ўзининг ички зиддиятларини бирмунча юмшатиши, феъл-атворини ижобий томонга ўзгартириши мумкин бўлади. Оилавий муҳит оғир бўлса, аксинча ўсмирларнинг феъл-атворидаги салбий хусусиятлар янада кескинроқ кўриниш касб эта бошлайди. Болалар бебош бўлиб, кўчанинг таъсирига тушиб қоладилар.\nҲурматли ота-оналар, муаммолари билан ёлғиз қолган болажонларимизга имкони борича далда беришимиз, уларга нисбатан сабр-бардошли бўлишимиз, меҳр бериб, суйиб-эркалаб, ардоқлаб катта қилган жигаргўшамизни асраб- авайлашимиз керак!\nШунингдек, уларнинг диққат-эътиборларини келажакда бирорта касб-ҳунар ўрганиш ёки олий маълумотли мутахассис бўлиб етиши ишлари учун ўқишга йўналтириш зарур.


Ўзбекистон ташқи сиёсатининг асосий устувор йўналишлари - Марказий Осиё\n14:46 / 22.08.2017\nЎзбекистон ташқи сиёсатидаги устувор вазифаларни белгилади. Бу ҳақида бугун матубот анжуманида Ўзбекистоннинг Қирғизистондаги фавқулодда ва мухтор элчиси Комил Рашидов маълум қилди, дейилади 24.kg сайтида.\nУнинг сўзларига кўра, Ўзбекистон президенти Шавкат Мирзиёев асосий эътибор Марказий Осиё мамлакатлари — Қозоғистон, Қирғизистон, Туркманистон ва Тожикистонга қаратилишини маълум қилган. Чегараларнинг белгилаб олиниши ва сув ресурсларининг тақсимланиши минтақа билан узвий боғлиқ. 11 август куни Тошкент шаҳрида "Марказий Осиё - Ўзбекистон Республикаси ташқи сиёсатининг асосий устувор йўналишлари" номли конференция бўлиб ўтди ва у БМТ Тараққиёт Дастури ваколатхонаси ҳамда ЕХҲТ томонидан қўллаб-қувватланган.\n"Ҳар қандай йирик минтақавий транспорт-коммуникация ва энергетика лойиҳаларини минтақа мамлакатлари иштирокисиз амалга ошириб бўлмайди. Халқларимизни умумий маънавий қадриятлар, умумий тарих бирлаштириб туради", - дея таъкидлади Комил Рашидов.\nУ Афғонистон ҳам бундан истисно эмаслигини қўшимча қилди. Ўзбекистон унинг қайта тикланишига доимо ўз ҳиссасини қўшиб келади, дейилади манбада.\nЭслатиб ўтамиз, 16 август куни Бишкек шаҳрида икки томонлама ҳамкорлик, чегаралар делимитацияси ва демаркацияси бўйича ҳукуматлараро комиссия йиғилиши бўлиб ўтди. Ўзбекистон бош вазири Абдулла Арипов Қирғизистон раҳбарияти билан қатор учрашувлар ўтказди.\nЎзбекистон Қирғизистон Комил Рашидов


Чоршанба, 23 Сентябр 2015 19:49\nУринишлари бефойда кетгач, бор-е дегандек қорин ғамида учиб кетади. Зулукдек ёпишиб олган майда қуртлар пашшани маҳкам қучоқлаб унинг устида мазза қилиб парвоз қилишади. Пашша кавшанаётган мол устига қўнади. Худди биров ўргатиб қўйгандек, ”посадка” бўлиши билан самолётдан тушаётган пассажирлар сингари қуртваччалар ҳам пашшадан тушиб мол терисига ёпишишади. Чунки мол терисидан чиқаётган иссиқлик улар учун пашшадан тушишга сигнал эди. Мол чақирилмаган бу меҳмонлардан безовталаниб думи билан уларни ҳайдамоқчи бўлади. Пашшанинг осмону фалакдан ташлаб юбораман деб қўрқитишидан чўчимаган қуртлар молнинг бир-икки пўписасига парво қилишмайди. Уч ой давомида молнинг қонини сўриб ётишади. Уч ой деганда мол билан хайр-маъзурни насия қилиб, учиб кетишади.\n« Бурқами ёки бикини? Америкада аёллик қадриятларининг таназзули\tШахсга сиғиниш қачон тугайди? »


AMALUNA - «CIRQUE DU SOLEIL» - «ҚУЁШ ЦИРКИ»\nТурнинг амал қилиш муддати 13.01.2017 – 20.01.2017\nСаёҳат нархи UZS 17,472,000 1 одамга (икки ўринлик жойлаштиришда)\n«Cirque du Soleil»французчадан таржима қилинганда «Қуёш цирки» деган маънони билдиради. Бу цирк санъати ва кўча намойишини ўзида мужассамлаштирган шоудир. Циркка 1984 йилда Ги Лалиберте ва Жиль Сент-Круа томонидан асос солинган. Ўз намойишларида ҳайвонлардан фойдаланмаслиги билан ном қозонган.\nҚуёш циркининг саҳна майдончаси – тескарисига қайрилган арена. Томошабинлар асосий саҳнадан пастроқда жойлашган. Артистлар тепадан тушишади ёки сакрашади, чалкаш лабиринтлар тизимидан ёки люклардан пайдо бўлишади ва ҳ.к.\nҚуёш циркининг асосий ўзига хос жиҳати: исталган томоша – бу ягона драматургик асосга эга бутун спектакль. Саҳна кўринишлари томошанинг умумий атмосферасини бузмаган ҳолда аста-секин бири иккинчисига уланиб кетади. Қизиқарли ва қалтис цирк томошалари билан бир қаторда воқеалардаги етакчи роль мусиқа ва рангли безакларга қаратилади.\n2017 йилнинг 12 январидан 4 февралигача цирк Лондондаги Роял Альберт Холл (Royal Albert Hall)да намойиш этилувчи «Amaluna» дастурини Сизнинг эътиборингизга тақдим этади.\n«Amaluna» томошабинларни Ой даврлари томонидан бошқарилувчи маъбудаларнинг сирли оролига таклиф қилади. Намойишда уларнинг қироличаси Prospera ўз қизининг балоғатга етиш ёшини турли маросимлар билан нишонлайди.\nProspera томонидан уюштирилган кучли пўртана оқибатида бир гуруҳ ёшлар оролга тушиб қолишади ва бу билан Prospera нинг қизи ва ёш довюрак йигит ўртасидаги ҳис-туйғуларга бой муҳаббат қиссасини тақдим этишади. Бироқ уларнинг севгиси турли синовларга дош бериши керак бўлади. Жуфтлик ўзаро ишонч, уйғунлик ва ҳурматга эга бўлиши учун кўплаб қийинчиликларга учрайди.\nТурнинг нархи бир кишига 1680 АҚШ доллари (икки ўринлик жойлаштиришда)\nТурнинг амал қилиш муддати 13.01.2017 дан 03.02.2017 гача.\nНархлар бир киши учун икки ўринлик жойлаштиришга кўрсатилган.\nҲисоб-китобда 4* ли меҳмонхонада яшаш ва сервис хизмати кўрсатилган.\nТурнинг нархи хорижий валютада, банк ўтказмаси орқали тўланади.\nҲужжатлар мўлжалланаётган сафардан 1 ой олдин тақдим этилиши керак.\nЛондондаги «Мадам Тюссо» музейига ташриф буюриш учун чипталар\nLondon Eyeва SEA LIFE London Aquarium ларни томоша қилиш учун чипталар\nИндивидуал трансферлар (аэропорт/меҳмонхона/аэропорт)


Ўзбекистон ва Германия Президентлари кўп қирали шериклик истиқболларини муҳокама қилдилар | khorezmeconomy.uz\nЎзбекистон ва Германия Президентлари кўп қирали шериклик истиқболларини муҳокама қилдилар\n30 август куни Ўзбекистон Республикаси Президенти Шавкат Мирзиёевнинг Германия Федерал Президенти Франк-Вальтер Штайнмайер билан телефон орқали мулоқоти бўлиб ўтди.\nАвгуст 31, 2021 22\nСуҳбат аввалида Германия Президенти давлатимиз раҳбари ва Ўзбекистон халқини мамлакатимиз мустақилликка эришганининг 30 йиллиги билан самимий табриклади. Кейинги йилларда юртимизда демократик янгиланишлар ва ижтимоий-иқтисодий ислоҳотларни амалга оширишдаги муваффақиятлар алоҳида қайд этилди.\nМунтазамлик касб этган олий даражадаги мулоқотнинг давоми сифатида икки томонлама ҳамкорлик масалалари юзасидан батафсил фикр алмашилди. Кўп қиррали муносабатларнинг бугунги даражасига юксак баҳо берилиб, истиқболдаги Ўзбекистон-Германия ҳамкорлигининг асосий йўналишлари белгилаб олинди.\nЎзаро савдо ва инвестицияларни кўпайтириш, ишбилармонлик ташаббусларини, Германиянинг Siemens, Bosch, Man, Claas, Knauf ва бошқа кўплаб етакчи компаниялари иштирокида юқори технологик тармоқлардаги саноат кооперацияси лойиҳалари ва инфратузилмани модернизация қилиш дастурларини қўллаб-қувватлашга алоҳида эътибор қаратилди.\nПрезидентлар мамлакатимиз мактаблари ва олий таълим муассасаларида немис тилини чуқур ўрганиш масалаларига алоҳида тўхталдилар. Ўзаро гуманитар алмашинувларни бундан буён ҳам фаол давом эттиришга келишиб олинди.\nДавлатимиз раҳбари Федерал Президентга республикамизда коронавирус инфекцияси тарқалишига қарши курашишда кўрсатилган техник-маслаҳат кўмаги учун самимий миннатдорлик билдирди.\nАфғонистондаги вазият юзасидан ҳам фикр алмашилди. Франк-Вальтер Штайнмайер фуқароларнинг Ўзбекистон орқали транзит йўли билан эвакуация қилинишида кўрсатилган катта ёрдам учун яна бир бор ташаккур изҳор этди. Биргаликдаги инсонпарварлик операцияларини амалга ошириш учун яқин алоқаларни давом эттириш муҳим экани таъкидланди.\nЎзбекистон ва Германия Президентларининг телефон орқали мулоқоти ўзаро англашув руҳида ва дўстона муҳитда ўтди.


Хорижий диний таълим муассасаларида таълим олиш учун қўшимча шароитлар яратилади - Халқ сўзи\nХорижий диний таълим муассасаларида таълим олиш учун қўшимча шароитлар яратилади\n17:14 15 Август 2018 Жамият\nХорижий диний таълим муассасаларида таълим олиш учун қўшимча шарт-шароитлар яратиш чора-тадбирлари тўғрисидаги Ҳукумат қарори қабул қилинди.\nҚарор билан Дин ишлари бўйича қўмита ҳузурида жамоатчилик асосида фаолият юритувчи Ўзбекистон Республикаси фуқароларининг хорижий диний таълим муассасаларида таълим олишига кўмаклашиш бўйича маслаҳат кенгаши ташкил этилди.\nФуқароларнинг хорижий диний таълим муассасаларига ҳужжатлар топшириши, таълим олиши ва таълим муассасаларини тугатганидан кейин иш билан таъминлаши юзасидан тавсиялар бериш ва мурожаттларни кўриб чиқиш Маслаҳат кенгашининг асосий вазифалари этиб белгиланди.\nШунингдек қарорга мувофиқ тавсия этиладиган хорижий диний таълим муассасаларининг рўйхати ҳар йили 1 яваргача Дин ишлари бўйича қўмита томонидан Ташқи ишлар вазирлиги билан келишилган ҳолда тасдиқлаш амалиёти жорий этилди.\nЭндиликда хорижий диний таълим муассасаларида таълим олаётган фуқаролар тўғрисидаги маълумотлар базаси шакллантирилади.\nДин ишлари бўйича қўмита эндиликда хорижий диний таълим муассасаларида таълим олаётган фуқароларга доимий ҳамкорлик олиб боради ва уларга ҳар томонлама кўмаклашади.


Нима дедингиз? Бизники маъқулми? (ҳажвия) « Ўзбекистон Халқ Ҳаракати\nНима дедингиз? Бизники маъқулми? (ҳажвия)\nХавф ўлгур туғилаверади-туғилаверади. “Ҳой барака топгур, йигирма йилдан бери битта хавфни бартараф этолмасанг, нима қиляпти ёмон қовуннинг уруғига ўхшаб кўпайган бу милисалар?” дейдиган ўтюрак йўқ.\n29 October 2012 - 17:13\nАжиб замонлар келди. Ким нима деётганини, гоҳида эса нима қилаётганлигини ҳам билмайди. Яқиндагина Советлар сиёсатига ҳамду-сано айтиб, коммунизм эртагига лаққа тушиб, керак бўлса, Брежнев билан оғиз-бурун ўпишиб юришлар энг тараққийпарварлик чўққиси бўлгучи эди. Гарчи эркакларнинг бир-бирига лаб босиб ўпишишлари ўзбекнинг ота-боболарида ҳам учрамаган урф бўлса-да, бунга биров “чурқ” этолмасди.\nУ кунлар ҳам ўтди-кетди. Бугун мана мустақилмиз. Мустақил бўлганимизга аллақачон йигирма йилдан ошди-ю, лекин ҳалиям ўша йигирма йилдан ўтган эски, сийқаси чиқган Истиқлол пластинкамиз тўхтамайди.\nЮртимизга кимлардир хавф туғдираяпти экан, деймиз. Айбдорлар дарров топила қолади, жазога тортилади. Ахир Берия бобомиз бекорга айтмаганда: “Истатя бўлса бўлди, одам топилади”. Аммо хавф ўлгур туғилаверади-туғилаверади. “Ҳой барака топгур, йигирма йилдан бери битта хавфни бартараф этолмасанг, нима қиляпти ёмон қовуннинг уруғига ўхшаб кўпайган бу милисалар?” дейдиган ўтюрак йўқ.\nПластинка эса тинмай айланаверади-айланаверади…\nНима эмиш, биров масжидга борса бас, у террорчи эмиш! Биз ҳам худди каптархонадаги полопонларга ўхшаб, тепадан нима келса, озғимизни ланг очиб тураверамиз. Қўлимиз кўксимизда: “Сизники маъқул”!\nКеча қўшним бир латифа айтиб қолди.\nАфанди қози экан. Ким келса, “Сизники маъқул” деб чиқариб юборавераркан. Арздоргаям, айбдоргаям, айбсизигаям ўша битта гапни қайтаракан. Бир куни хотини танбеҳ бериб қопти-ю: “Нега энди ҳаммага битта гапни айтаверасиз? Лоақал бир марта бировга “сеники номаъқул” десангиз-чи”!\nШунда Афанди бироз ўйланииб туриб: “ “Ана, бор-э хотин, сеникиям маъқул”” деган экан.\nШунақа, бизда ҳозир ким тепага келиб қолса, бас, ўшаники маъқул. Нима деса, фақат маъқуллаймиз, бечора полапонлар ккаби бўлсин, “чурқ-чурқ” эта олмаймиз.\n“Ўзбекистонда аёллар ҳижоб ўрамасин! Бу – эскилик сарқити! Ҳижобли аёллар террорчи бўлишади!” Гап йўқ! Катта айтдиларми, тамом. “Подшонинг амри – вожиб!”, биз ҳам айнан шуни айтмоқчи бўлиб турувдик ўзи. Нақд халқнинг кўнглидаги фармонни чиқардилар. Қўшқўллаб-қувватлаймиз: “Сизники маъқул”!\nБошқа биров айтади: “Замонавийлик бизга нима бердики, унга тақлид қилсак?” Биз эса яна икки қўлимиз кўксимизда: “Сизники маъқул!” деймиз. Одамлар мусулмон бўлиб кетаётгани бизни даҳшатга солади гоҳида. Ҳой барака топгурлар (юртбошимизгаям жиндак тақлид қилвордик ана), қани ўша мусулмон? Мусулмончилик фақат соқол, ҳижоб, намоздан иборат деб ўйласангиз қаттиқ янгилишасиз.\nҚани мусулмон биродарлиги? Мусулмончиликни аксар ҳолларда кимларнингдир зоҳирий кўринишларида кузатамиз, ботинан эса ўша ўзимизнинг совет даври одамлари ҳаммаси. Буни кимдир тушунади, кимдир умуман фаҳми етмайди. Буни ҳам ичимизда, сасимизни чиқармай айтамиз.\nМусулмон билан мусулмон эмаснинг фарқи, ароқ ичиб-ичмаганими? Ўзбекистонда ўн мингдан зиёд аҳоли фақат намоз ўқигани учун қамоқда. Қайси мусулмон уларнинг ғамини еди? Ёки динсиз ўзбек билан диндор ўзбек фарқ қилаяптими? Йўқ! Униси ҳам, буниси ҳам тепанинг дубинкаси олдида тиззаси қалтираб, ҳатто ўз ҳаққини ҳам сўрашга ботинолмайди.\nЛекин диктато…, э…, (хориждаги “қора кучларнинг” тарғиботига учиб, гуллаб қўяй дебман узр), хуллас… муҳтарам юртбошимизнинг тактикасига ҳам беш кетмайман баъзан.\nМақсад нима? Одамларни масжиддан бездиришми? Бундан осонроқ ишнинг ўзи йўқ-ку. “Террорчи” деган тамға босадиган суднинг ҳам кераки йўқ. Намозга рухсат берилади, лекин намозни фақат масжидда ўқийсан, деган фармон чиқарилади. Бу ёқдан диний бошқарма ва ҳоказо тўтиқуш полапонлар ишга солиниб, бу фармонга ҳам “Мошоллоҳ, мошоллоҳ” деб иймон келтирилади.\nОдамлар масжиддан узилмай қолганидан кейин, ҳар бир масжиднинг меҳробига диктато… ээ… кечирасиз, муҳтарам юртбошимизнинг тиржайиб турган сийратлари илиб қўйилади. Эҳтимол, намозхонлар бунга норози бўлиши мумкин. “Масжидда хачирнинг калласига бало борми?” дейишлари тахмин этилиши мумкин. Лекин буниям йўли бор, Анвар Турсуновга ўхшаган силлиқ имомларимиз “пирт” этиб фатво чиқаради-да, юртбошимизнинг муборак сиймолари меҳробда акс этиб туриши вожиблиги, ва бу юртимизда тинчлик ва огоҳликни таъминлашда бош омил экани машруъ бўлади. Лаббай? “Унақа масжидга биров оёқ босмайди” дейсизми? Сизники маъқул! Айни муддао-да! Қарабсизки, шу баҳона намозхон ҳам қолмайди.\nЁки, айтайлик, намозхонга солиқ солиш керак. Намоз ўқийсанми, бир солиқ! Тарк этсанг, яна бир солиқ. Соқол қўйсанг, бошқа солиқ. Олдирсанг, яна бошқа солиқ. Ҳижоб кийсанг, солиқ, ҳижобдан чиқсанг ҳам солиқ. Қарабсизки, мусулмоннинг уруғиям қолмайди: ўттиз миллион – ҳаммаси муртад!\nЮртбошимиз қанчалар муғомбир бўлмасин, барибир бизчалик бўлолмасалар керак. У киши шоҳида юрсалар, биз баргида юрамиз ахир.\nНима дедингиз? Бизники маъқулми?


11:43 16 Ноябрь 2018 Ёшларга оид давлат сиёсати 142\nЁшлар - келажагимиз. Бу сўзлар замиридаги ҳақиқатни асло инкор қилиб бўлмайди. Айнан шу боис ҳам мамлакатимизда ёшлар ҳуқуқ ва манфаатларини ҳар томонлама ҳимоя қилиш, улар истеъдоди ва интилишини қўллаб-қувватлаш, муаммоларига ечим топиш, жамиятда муносиб ўрин топишларига кўмаклашиш давлат сиёсатининг устувор вазифаларидан бирига айланган.\nЖорий йилнинг 27 июнида Президентимиз томонидан “Ёшлар - келажагимиз” Давлат дастури тўғрисида”ги 5466-сонли Фармоннинг қабул қилиниши ва ҳаётга татбиқ этилиши республика миқёсида минглаб ёшларни тадбиркорликка қўл уришига замин яратди. Хўш, вилоятимизда мазкур Давлат дастури доирасида ўтган қисқа вақт давомида қандай ишлар амалга оширилди?\nМухбиримиз Ўзбекистон Ёшлар иттифоқи вилоят Кенгашининг ёшлар тадбиркорлиги ва туризмни ривожлантириш бўлими мудири Алимардон ТЎХТАНАЗАРОВ билан шу ҳақда суҳбатлашди.\n- Алимардон, юқоридаги Фармон ёшларнинг бизнес ташаббуслари, стартаплари ва истиқболли ғояларини рўёбга чиқаришда муҳим аҳамият касб этади. Вилоятимизда Давлат дастури ижросини таъминлаш юзасидан қўйилган илк қадамлар қандай бўлди?\n- Шу йилнинг 27 июнида Президентимиз ушбу Фармонга имзо чеккан бўлсалар, 4 июл куни ушбу муҳим ҳужжат ижросини таъминлаш юзасидан вилоят ҳокимининг қарори қабул қилинди ва унга асосан ёшлар тадбиркорлигини ривожлантириш бўйича вилоят, туман ва шаҳар миқёсида комиссиялар, ҳудудий штаб ва ишчи гуруҳлари тузилиб, 805 та ишчи гуруҳига 5590 нафар аъзо бириктирилди.\nРеспублика ишчи гуруҳи аъзолари томонидан ташкил этилган учрашувларда вилоятдаги мавжуд барча маҳалла фуқаролар йиғинларидаги 491855 та хонадонларда яшовчи 14 ёшдан 30 ёшгача бўлган 767563 нафар йигит-қизлар қамраб олинди. Маълум бўлдики, ёшларнинг 45284 нафари вақтинча ишсиз, уларнинг 23136 нафари ишлаш истагида. 87531 нафар тенгдошимиз турли норасмий ишлар билан банд бўлса, 22181 нафари олий таълим олишни хоҳлайди.\nЎрганиш давомида 740 нафар йигит-қизнинг тадбиркорлик фаолиятини йўлга қўйиш учун ҳокимликлардан ер ва бино сўраб мурожаат қилганликлари ҳам маълум бўлди. 9300 нафардан зиёд ёшлар тадбиркорлик қилиш ниятида, аммо бунинг учун дастлабки билим, тажриба ва сармояга эга эмас. Бошқача айтганда, вилоятда мазкур йўналишда талайгина муаммолар аниқланди.\n- Ана шу муаммолар ечими изланяптими ва ёшларга қандай амалий ёрдамлар кўрсатилди?\n- Муаммоларнинг 3919 таси жойида ҳал этилди, қолгани шаҳар ва туман “Йўл хариталари”га киритилган. Жумладан, ёшларнинг тадбиркорлик кўникмасини шакллантириш мақсадида “Муваффақиятга эришиш сирлари” мавзусида маҳорат дарслари ташкил этилди. Унда 400 га яқин ёшлар қатнашди. Шаҳар ва туманлардаги ҳар бир сектор ҳудудида 33 та “Ёшлар меҳнат гузари” комплекслари ҳамда 12 та “Ёш тадбиркорлар” коворкинг марказлари учун жой ажратилди. Бугунгача Мингбулоқ ва Наманган туманларида “Ёш тадбиркорлар” коворкинг марказлари, шунингдек, Наманган шаҳрида 2 та, Наманган, Поп, Норин ва Уйчи туманларида биттадан “Ёшлар меҳнат гузари” комплекслари фойдаланишга топширилди. Қолганларида қурилиш ва таъмирлаш ишлари давом этаяпти.\n- Коворкинг марказлари ва меҳнат гузарларига ёшларнинг қизиқиши қандай?\n- Мазкур объектларнинг ташкил этилиши натижасида 253 нафардан зиёд ёшларнинг бандлиги таъминланди. Меҳнат гузарлари нафақат ёшларнинг иш жойи, балки бир-бирларига ҳунар ўргатадиган масканга ҳам айланиб бораётгани қувонарли, албатта.\n- Давлат дастури доирасида жорий йилда вилоятимиз бўйича 296 нафар ёшларга 62 миллиард сўмдан зиёд имтиёзли кредитлар ажратилиши кўзда тутилган. Бу масалада қандай натижаларга эришилди?\n- Жорий йилнинг 29 октябрь ҳолатига 138 нафар ёш тадбиркорларга 31 миллиард 730 миллион сўм имтиёзли кредит маблағлари ажратилди. Бу орқали яна 1210 та янги иш ўринлари яратилди. Наманган шаҳри, Уйчи, Мингбулоқ, Поп, Тўрақўрғон туманларида айниқса, тадбиркор йигит-қизлар сони кескин ортганини алоҳида таъкидлаб ўтишимиз ўринли.\n- Ёшлар кўпроқ қайси соҳаларда тадбиркорликни йўлга қўйишни исташмоқда?\n- Тенгдошларимизни кўпроқ ишлаб чиқариш, хизмат кўрсатиш соҳалари қизиқтирмоқда ва ўзларини шу йўналишларда салоҳиятли деб билмоқдалар. Тикувчилик йўналиши бўйича амалга оширилаётган бизнес режаларнинг муваффақияти бу борада ҳам юртимизда ноёб иқтидор эгалари борлигини кўрсатади. Биргина хизмат кўрсатиш ва тикувчилик йўналишлари бўйича ёш тадбиркорларга 18 миллиард сўмдан зиёд кредитлар ажратилгани фикримизнинг ёрқин далилидир.\n- Галдаги режалар, вазифаларга ҳам тўхталиб ўтсангиз.\n- Йил сўнггига қадар ёш тадбиркорлар учун яна 31 миллиард сўмдан зиёд имтиёзли кредит маблағлари ажратилиши назарда тутилган. Келгуси йилда эса бу миқдор яна бир неча ўн баробар ортиши кутилмоқда. Мақсадимиз ҳар бир йигит-қизнинг ўз касб-кори, даромад манбаи, доимий иш ўрни бўлишига эришишдан иборат. Унутмаслик керакки, ҳар бир қўллаб-қувватланган бизнес режа ва лойиҳа замирида юрт фарзандининг нафақат ўз келажаги, балки Ватан тақдирига масъуллиги ҳисси ётибди. Шундай экан, “Ёшлар - келажагимиз” дея аталган, эзгу ва хайрли чора-тадбирларни ўзида жамлаган Давлат дастурининг ижросини тўлақонли таъминланиши йўлида бор куч-салоҳиятимизни сарф этиш - ҳар биримизнинг бурчимиз, вазифамиздир.\nШаҳло ТОШБЕКОВА суҳбатлашди.


ОТА-ОНА ЮЗИГА ОЁҚ ҚЎЙМАНГ! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОТА-ОНА ЮЗИГА ОЁҚ ҚЎЙМАНГ!\nЧоп этилган 03 Декабр 2015\tКӯришлар: 1069\nФарзанд ота-она учун улуғ неъматдир. Муқаддас Қуръонда ҳам фарзанд инсон ҳаётини безатувчи зийнатга тенглаштирилган. Айни бир пайтда фарзанд ота-она учун омонат ҳамдир. Фарзанддек неъматга сазовор бўлган ота-оналар ўғил-қизларининг қадрига етиб, шукр айлаганча иш тутишлари зарурдир. Улар фарзанд олдидаги бурчларини беками-кўст адо этишлари зарур бўлади. Аввало, болага чиройли, маъноли исм қўйиш, унга таълим-тарбия бериш ана шу бурч сирасига киради.\nУниб-ўсаётган фарзанднинг Ватанига, халқига содиқ, меҳнатсевар, хушхулқ, одобли, билимли, маданиятли бўлиб камолга етиши учун ота ҳам, она ҳам ўз масъулиятини бир лаҳза бўлса-да, унутмаслиги шарт.\nМуқаддас ҳадислардан бирида шундай дейилган: «Кишининг ўз фарзандини чиройли одоб-ахлоқли қилиб тарбиялаши кўп миқдорда қилинган нафл садақасидан яхшироқдир». Шу ўринда бир ибратли ривоятни келтиришни лозим топдик.\nМажлисларнинг бирида Ҳасан Басрий суҳбатдошларидан сўрабдилар:\n- Экин пишиб етилгандан кейин нима қилинади?\n- Ҳосил йиғиб-териб олинади, - дея жавоб беришибди суҳбатдошлар.\n-Шуни билинглар: гоҳида экин яхши пишиб-етилмаслиги мумкин. Чунки унга офат, касаллик таъсир кўрсатиши мумкин, - дебдилар Ҳасан Басрий.\nУ киши бу билан фарзанд тарбиясига лоқайд бўлишнинг оқибати яхшиликка олиб бормаслигига нозик ишора қилган эканлар.\nАфсус, мактаб бор, муаллимлар ўқитишади, тарбия беришади, деб болалари тақдирига панжа орасидан қараётган ота-оналар ҳам йўқ эмас. Ана шундай оталардан бири мактабни энди битирган ўғлига енгил машина олиб берди. Машинали бўлди-ю, эрка ўғил кўчадан бери келмай қўйди. Қўни-қўшнилар икки-уч марта отага ўғлининг машинани ҳаддан ташқари тез ҳайдаши, ёш бола кўчага ўйнаб чиқиши мумкин, йўлдан қадамини зўрға босадиган қариялар кесиб ўтишлари мумкин, дея айтишди. Лекин бу гаплар отанинг ўнг қулоғидан кириб, чап қулоғидан чиқиб кетди. Орадан икки ой ўтди-ёв, отага беморхонанинг жонлантириш бўлимидан қўнғироқ қилишди. Етиб борса, ўғлининг боши боғланган, беҳуш ётибди. У машинасини тез ҳайдаб келаётиб, бир кампирни уриб юборибди. Машина дарахтга бориб урилибди. Ана энди, кампирнинг икки оёғи синган, ўғил бу аҳволда...\nОта хатосини англаб етди. Ўғлининг тарбияси учун биринчи навбатда ўзи масъул бўлиши зарур эканлигини тушунди. Лекин энди кеч эди...\nЖамиятимизда ақлли, одобли, маданиятли, илмли ёшлар кўп. Афсуски, Ватанга, халққа зарар етказаётган нотўғри йўлларга кириб кетаётган, Ислом динини ниқоб қилиб олиб, қўпорувчилик, одамларнинг тинч ҳаётини бузиш, ноҳақ қон тўкиш каби разил ишларга қўл ураётганлар, шунингдек, гиёҳванд моддага муккасидан кетиб, банги бўлиб қолаётган йигитлар ҳам йўқ эмас. Бу тоифалар орасида айрим қизларнинг ҳам учраётганлиги янада ташвишланарли ҳолдир.\nМенинг фикримча, агар ота-оналар болаларининг юриш-туришларини кузатишса, ким билан бирга ўтириб-тураётганликларига эътибор беришса, уларнинг дунёқарашларида ёмон ниятли одамларнинг таъсири бор-йўқлигини билиш учун вақти-вақтида дилдан суҳбат қуриб туришса, бу каби кўнгилсиз ҳоллар юз бермасди. Сўнгги пушаймон эса, ўзингга душман, дейдилар.\nПайғамбаримиз (с.а.в.) шундай деганлар: «Ҳар бир фарзанд мусулмончиликни қабул қиладиган фитрат билан туғилади. Лекин уни яҳудийга ё насронийга ёки маъжусийга айлантириб юборадиган ҳам унинг ота-онасидир». Бу ўринда пайғамбаримиз (с.а.в.) боланинг тўғри йўлдан тойиб кетишида асосий масъулият ота-онанинг бўйнига тушишини таъкидлаганлар.\nХудди ана шу масъулиятни яхши ҳис қилмаслик натижасида айрим ота-оналар ўғилларининг террорчилар сафига қўшилиб кетганларидан сўнг ғафлатда қолишмоқда. Ўзини «Исломий давлат» деб атаган, лекин аслида жирканч мақсадлари йўлида Исломни ниқоб қилиб олган, ишлари бегуноҳ одамларнинг қонини тўкиш, қўпорувчилик, тинчгина дам олаётган инсонларни портлатиб юбориш, бу билан кўпчилик кўнглига қўрқув солиб, ҳукмронликка эришишга уринаётган туллаклар алдовига учганларни мен ота-онасидан тўғри, яхши тарбия олишмаган, деб ўйлайман.\nТўғри, ҳеч қайси ота-она фарзандининг бахтсиз бўлишини, ҳаётининг бир гули очилмасдан сўлишини истамайди. Айниқса, террорчиликдай манфур ишга қўл урган фарзанд ота-онасининг қандай аҳволга тушиши маълум. Тасаввур қилинг: ота ўғлим Россияда ишлаб юрибди, дея хотиржам. Лекин бирдан тинч осмонда момогулдурак гулдурагандек хабар келади: ўғлингиз Суриядаги жангларда ҳалок бўлибди! Ота лол бўлиб қолган - Сурия қаерда-ю, Тожикистон қаерда? У аламини кимдан олишни билмайди. Лекин яхшироқ ўйлаб кўргач, ўзини айблайди? Нега энди йигирма бирга кирган ўғлини бегона юртга жўнатиб қўйиб, у жўнатаётган пулни санаб олишни билди-ю, болам нима қилиб юрибди, ким билан ўтириб, ким билан турибди, дея заррача қизиқмади.\nҚишлоғимизда бир йигитнинг Афғонистонгами, Покистонгами, Суриягами кетиб қолиб, террорчилар сафига қўшилгани ҳақида гап тарқалди. Ҳозир ана шу йигит отасининг боши эгик, одамлар кўзига қараёлмайди, юз-кўзини қайғу қоплаган. Агар ота ўғлининг қаерга, нима мақсадда кетаётганини яхшилаб суриштирганда, бу аҳволга тушмасмиди, балким. Балки ҳозир у ўғлига вақтида тўғри тарбия бермаётганини тушуниб етгандир. Лекин тўйдан кейин ноғора чалишнинг нима кераги бор, дейдилар.\nМен, бошқа ота-оналарнинг ана шундай аянчли ҳолга тушиб қолмасликлари учун мактабни битирган ўғил-қизларини энди оқ-қорани таниди, мустақил бўлиб қолди, дея, асло хотиржамликка берилмасликларини истайман.\nШу ўринда муҳожирликда юрган йигит-қизларга ҳам айтадиган гапим бор: болажонлар, сизларни ота-оналаринг олис юртга не-не яхши умидлар билан ишга юборишган. Топган пулларингга ўзларининг йиққан-терганларини қўшиб сиз учун янги уй қуриш, уйлантириш ё турмушга узатишдек яхши мақсадлари бор уларнинг. Сиз бу умидни пучга чиқарманг! Билиб қўйинг, «Исломий давлат» бўладими, «Ҳизбут таҳрир» бўладими, ё бошқа террорчи, экстремистик гуруҳлар бўладими, ҳаммасининг мақсади бир – давлат бошига чиқиш! Давлат бошига чиқиб олиб, мол-дунё тўплаш, зўравонлик қилиш, ўз ҳукмини ўтказиш! Улар ўзларининг бу яширин мақсадларини сизга билдирмасдан иш кўришади, бу йўлда сиздан фойдаланишади. Кимдир белига портлатадиган модда боғлаб ўзини ва тинч одамларни портлатиб юборади, кимдир ўқ узиб, ёш болаларни, аёлларни ўлдиради. Бу бегуноҳ қон тўкишни на Аллоҳ, на Ватан, на халқ кечиради!\nҚўлимга бир шеър тушиб қолди. У қора байроқ кўтариб, Исломни ҳаммага ёмон кўрсатиб юрган, ўзини «Исломий давлат» даб атаётган жиноятчи гуруҳ ҳақида экан.\nҚолиб кетмай десанг агар надоматда,\nСен Исломни ўрган аввал соф ҳолатда.\nАҳли суннат олимлари айтадилар:\n«Қора байроқ» соҳиблари залолатда.\nАҳли Ислом зиёнига туҳмат улар,\nУлардайин ваҳшийлик йўқ ҳайвонотда.\nМусулмонлик номига туҳматчилар,\nНа бола-ю, на кекса ва на аёл дерлар,\nЗолим зулми ила қолди адоватда.\nМусулмонга тиғ кўтарган дўзахийдир,\nАзиз ота-оналардан ҳушёрликни қўлдан бермасликларини, фарзандларининг залолатда юрганлар сафига қўшилиб қолишлари олдини олишларини сўрайман. Ҳаммамиз бир бўлиб, миллатимиз пешвоси Эмомали Раҳмон атрофига мустаҳкам жипслашиб, террорчи ва бузғунчиларга нисбатан бор кучимизни сарфлаб, ақл-идрокни устун қўйиб, уларга қарши курашайлик! Ва албатта, фарзандларимиз тарбиясини асло эсдан чиқармайлик! Бир лаҳзага ҳам!\nБугун: 01-10-2020 23:09:51


Эрининг кўнглига йўл тополмаган, аммо арслонни ўргатган аёл - Hidoyat.uz\nАсосий саҳифа Жамият Оила Эрининг кўнглига йўл тополмаган, аммо арслонни ўргатган аёл\nҚозининг ҳузурига бир аёл эридан шикоят қилиб келди ва ундан ажрашмоқчилигини айтди. Шунда қози аёлга шарт қўйди:\n– Сен тирик ва соғлом шернинг бўйнидаги узун ёлидан келтирсанг, масалангни ҳал қиламиз. Фақат сен ўзинг шердан у ёлни қирқиб олишинг керак.\nАёл ҳеч нарсага тушунмади, аммо наилож қозининг шартига рози бўлди.\nЎша кундан бошлаб, шерлар ҳақида астойдил ўқиб ўргана бошлади. Шерларни қандай қўлга ўргатиш, шерлар нимани хуш кўриши, уларга қандай муомала қилишни ўзлаштирди. Аёл ва, ниҳоят, шерни қўлга ўргатиб, унинг ёлидан қирқиб олиб қозининг ҳузурига борди. Шунда одил қози айтди:\n– Эй ожиза аёл! Бир одамхўр жониворга меҳр бериб қўлга ўргатибсан-у, ўз эрингга меҳр бера олмабсан-да. Бир ваҳший шер ҳақида ўқиб ўрганиб, у нимани хуш кўради, қандай вақт қандай муомала қилиш кераклигини ўрганиб билибсан-у, болаларинг отасининг хулқини ўзлаштирмабсан-да. Наҳотки, ваҳший, ақли йўқ шерни йўлга солган ақлинг бир эркакни йўлга сололмаса – деди.\nАёл ўз хатосини англаб, уялганча ортига қайтиб кетди.\nКоронавирус энг кўп тарқалаётган давлат номи айтилди


Тошкентда очлик эълон қилган ветеранлар талаби қисман қондирилди\nОчлик эълон қилган меҳнат фахрийлари Александр Круглов (чапда) ва Геннадий Юртаев.\nТошкентдаги Уруш ва меҳнат ветеранлари Республика пансионатида яшаётган фахрийлар Александр Круглов ва Геннадий Юртаев ўз талаблари қисман бажарилгани ортидан 25 августда эълон қилган очлик акциясини тўхтатди. Фахрийлар очлик эълон қилганидан сўнг пансионат маъмурияти уларни тиббиёт муассасаларида бепул кўрикдан ўтказиш масаласини қисман ҳал қилган.\nИккинчи гуруҳ ногирони ва меҳнат фахрийси Александр Круглов ҳамда Геннадий Юртаев бир неча йилдан бери Тошкентдаги Уруш ва меҳнат ветеранлари Республика пансионатида яшаб келмоқда. Улар 25 август куни пансионатда тиббий ёрдам кўрсатиш сифати ҳамда яшаш шароитини яхшилаш талаби билан очлик эълон қилган эди.\nАлександр Круглов 27 август куни Озодлик радиоси билан суҳбатда, очлик эълон қилганидан сўнг пансионат маъмурияти унинг талабларини қисман бажаргани ва айни пайтда у овқат ея бошлаганини айтди.\n- Кеча ошқозон, жигар ва буйракларимни кўрикдан ўтказишди. Улар бошқа бир тиббиёт муассасаси билан келишиб, соғлиғимни текширтиришди. Мен уч йилдан бери шу ерда яшайман. Уч йилдан бери мен ўзимни тиббий кўрикдан ўтказишлари учун курашиб келаман, -деди иккинчи гуруҳ ногирони Александр Круглов.\nСуҳбатдошимизнинг айтишича, пансионатда ҳам, бошқа тиббиёт муассасаларида ҳам фахрийлар ҳамда ногиронларга шифокорлар хизмат кўрсатишдан бош тортмайди, бироқ тиббий хизмат сифати қониқарсиз бўлади.\n- Касалхоналарда ҳам ҳеч ким ҳеч нарса қилмайди. Шифокрлар “Йўқ”, демайди, “Ҳа, майли, қўлимиздан келганини қиламиз”, деб айтишади. Бироқ амалда уларда ҳеч нарса йўқ. Биз учун керакли бўлган қиммат баҳодаги дорилар йўқ. Ҳар битта хапдорини ялиниб юриб оламиз, -деди Александр Круглов.\nУруш ва меҳнат ветеранлари Республика пансионати раҳбари Мурод Эшиев бугунги кунда очлик акциясини тўхтатган меҳнат фахрийлари талабларини қисман бажариш бўйича ишлар олиб борилаётганини айтди. Унга кўра, Александр Круглов ҳамда Геннадий Юртаев қўйган барча талабларни бажаришга пансионатнинг имкониятлари етмайди. Айни пайтда Мурод Эшиев фахрийларнинг айрим талабларини “қарилик инжиқликлари сифатида қабул қилиш керак”лигини айтди:\n- Улардан бири Интернетга улаб беринглар, деб талаб қилаяпти. Бизда бундай имконият йўқ. Пансионатда 135 одам яшайди. Уларнинг барчасига Интернет улаб беришга қурбимиз етмайди. Иккинчиси соғлиқни сақлаш муассасаларида даволаниш масаласини кўтармоқда. Биз бу масалани ҳал қилаяпмиз. Соғлиқни сақлашда пулли даволанадиган жой бор, бепул даволанадиган жой бор. Пансионатимизда бу одам бепул даволанади, ногирон сифатида бу одам ҳеч нарсага пул тўламайди. Мана, бир – икки ой олдин оёғига бепул протез қилиб бердик. Унинг оёғи ампутация қилинган эди. Хатто туфлиларигача бепул олиб бердик. Қаерга борса бепул даволанади, ҳеч қанақа пулли , деган гап йўқ бу одамга, -деди Мурод Эшиев.\nБироқ Александр Круглов унинг Ўзбекистон қонунларида белгиланган бепул даволаниш ҳуқуқи амалий ҳаётда тадбиқ этилмаётганидан нолимоқда:\n- Бепул даволаниш учун ордер билан келган одамлар ҳамма нарсани, доирларни ҳам ўз пулига сотиб олади. Мен баъзан таажжубда қоламан, ахир биз қандай давлат қураяпмиз? -деди Александр Круглов .


Драган Черан: Ўзбек футболига савияли легионерлар керак\n30 май,2017, 20:55 1388\nОлий лиганинг бу йилги мавсуми бошқача бошланди, кучли жамоалар сони ортди, кутилмаган натижалар сони кўпайди. Бир сўз билан айтганда биринчи давра якунига келиб мағлуб бўлмаган жамоанинг ўзи қолмади.\nВоқеалар ривожининг бундай тус олишига эса легионерларнинг ўз улуши бор. Тан олиш керак бу мавсумда футболимизга маҳаллий ўйинчиларда бир бош устун легионерлар олиб келинди. Бу эса ўз сўзини айтмай қолмади.\nЮртимиздаги легионерлар орасида тезда мухлислар меҳрини қозонган ва энг самарадор ўйин кўрсатаётган хорижлик футболчи бу Қаршининг “Насаф” жамоаси ҳужумчиси Драган Черан бўлиб турибди.\nЎтган мавсум ярмида «аждарлар» сафидаги бўшлиқни тўлдирган сербиялик чарм тўп устаси иккинчи даврада 13 учрашувда майдонга тушган ва рақиблар дарвозасини 12 бор ишғол этган эди.\nБиз эса “Насаф”нинг “Металлургга қарши ўйини олдидан клубнинг Тошкент шаҳридаги қароргоҳида бўлиб, Драган билан эксклюзив интервью уюштиришга муваффақ бўлдик.\n-Салом Драган, сизга дастлабки саволим қуйидагича, бу йилги мавсум сиз учун қандай ўтмоқда?\nМавсум қизиқарли ўтмоқда деб айта оламан, чунки бу йил Олий Лигада кучсиз жамоалар деярли йўқ. Ҳар бир ўйин қийин кечмоқда. Бу мавсумда ғалаба қозониш осон бўлмаяпти, сабаби барча жамоалар юқори савияда ўйин кўрсатишмоқда.\n-Мавсум бошидан буён қайси ўйинни ниҳоят қийин кечди деб айта оласиз?\nБу саволга аниқ жавоб айтишим қийин. Юқорида айтиб ўтганимдек, бу мавсумда барча жамоаларнинг савияси ошган. Шунга қарамай, «Локомотив» ва «Олмалиқ»қа қарши ўйинларни қийин кечди деб айта оламан, умуман олганда очко йўқотган барча ўйинларимиз қийин кечди.\n-Сиз Ўзбекистонга келгунингизга қадар Озарбайжонда тўп сургансиз, энди айтингчи, Озарбайжон ва Ўзбек футболи ўртасида қандай тафовут бор? Ўхшашлик борми?\nОзарбайжон футболини кучли деб биламан, чунки у ерда кучли легионерлар бор. Бу эса чемпионатнинг даражасини оширади.\n-Озарбайжон футболини кучли деяпсиз, лекин сиз ушбу чемпионатда тўпурар бўлгансиз. Ўзбекистонда ҳам буни такрорлаш ниятингиз борми?\nБилмадим, балки чемпионат тўпурари бўларман, ҳали мавсум олдинда.\n-Ўтган мавсум сизни номинал ҳужумчи сифатида кўрган эдик, аммо бу мавсумни асосан ҳужум ортида ўтказмоқдасиз…\nБу мураббийнинг қарори, аммо менга ҳеч қандай қийинчилик туғдираётгани йўқ, барчаси жойида. Муҳими жамоамизга бу фойда бермоқда.\n-Биламизки, “Насаф”га келгунингизга қадар кўплаб клубларда ўйнагансиз, улар орасида қай бирини энг кучли деб биласиз?\nФаолиятимдаги энг кучли жамоа сифатида Македониянинг “Вардар” клубини биламан. Бу жамоа мамлакат чемпионатида ҳам байроқдор ҳисобланади, таркибида жуда кучли футболчилар жамланган.\n-Яна Ўзбекистонга қайтамиз… Сиз бу ерда ўзингизни қандай ҳис этмоқдасиз?\nБу ерда ўзимни жуда яхши ҳис этмоқдаман, яхши одамлар, ажойиб жамоа, раҳбарият ҳам футболчилар билан доим яхши муносабатда ва албатта ажойиб мухлислар… Ўзбекистонда барчаси яхши, шахсан менга бу ер ёқади.\n-Бу ердаги об-ҳаво ҳақида…\nМен Арабистонда ҳам тўп сурганман, 6 ой, бундай иқлим мен учун янгилик эмас (кулади).\n-Сизга Европанинг топ бешталикдаги жамоалардан ҳам таклифлар бўлганми?\nЙўқ, демак ҳали бундай даражада ўйнай олмаяпман. Ёшлигимда агар яхшироқ агентим бўлганида ўйнаб кета олар эдим, аммо энди кеч.\n-Унда Европани бир четга суриб турамиз. Ўзбекистондаги фаолиятингиз давомида кўплаб шаҳарларда бўлдингиз, айтингчи, қўлингизда бўлса қайси шаҳарда тўп сурган бўлар эдингиз?\nАлбатта Қаршида! Сабаби бу ердаги барча нарса менга ёқади, яхши база, ажойиб шаҳар ва жонкуяр мухлислар бор. Қаршидаги атмосфера мен учун энг зўри деб айта оламан.\n-Мухлислар борасида гапирдингиз, Олий Лигадаги қайси жамоанинг мухлислари кўпроқ?\nМен ҳозирча Самарқандда, Қўқонда, Бухорода тўп сурдим ва стадионларини тўлиб тошганига гувоҳ бўлдим. Шунингдек, Наманганда ҳам стадион мухлислар билан тўлиши ҳақида эшитдим. Стадионлари ҳам ажойиб, лекин стадион борасида «Бунёдкор» илғор, бу жамоа ажойиб стадионга эга, аммо мухлислар жуда кам. Ҳатто “Насаф” «Бунёдкор»га қарши ўйнаганда қаршилик мухлислар кўчиликни ташкил этишади…\n-Майдонга чиққанингизда трибунадаги босим сизга қандай таъсир қилади?\nБаъзи футболчиларга босим ёқади, баъзилари эса бундай вазиятда довдирайди. Шахсан менга босимнинг умуман аҳамияти йўқ, бор эътиборимни ўз ўйинимга қаратаман. Кимдир бақиради, кимдир ҳақоратлайди… Бу футболнинг ажралмас бўлаги. Сиз уларга эътибор қилсангиз футболни ким ўйнайди?!\n-Ҳар йили Сербиядан Ўзбекистонга ўнлаб легионерлар келишади, аммо уларнинг барчаси ҳам аввалги жамоаларида кўрсатган ўйинларини кўрсата олмайди. Буни сабабини сиз қандай изоҳлайсиз?\nТўғрисини айтсам, буни сабабини билмайман. Балки иқлим ноқулай бўлиши мумкин ёки жамоада ўйинини топа олмаяпти. Шахсан менда бундай муаммо бўлмади, чунки, аввал Озарбайжон чемпионатида ўйнаганман. Уларда ҳамма нарса Ўзбекистондаги билан деярли ўхшаш, иқлим, дунёқараш ва яна баъзи нарсалар. Шу сабабдан “Насаф”га тез мослашиб кетдим.\n-Аввалроқ, жамоадошингиз Санжар Қувватов билан суҳбатлашганимизда у Олий Лигадаги энг яхши футболчи сифатида сизни кўрсатган эди, хўш сизнингча энг яхши футболчи ким?\nАзиз Ғаниев! Ёш ва истеъдодли футболчи. Ўз устида кўп ишлайди, майдонда ҳам ўзини эркин ҳис этган ҳолда ҳаракат қилади қилади. Шунинг учун мен уни Олий Лигадаги энг зўр футболчи деб биламан.\n-“Насаф” бу мавсумни кўтаринки кайфиятда бошлади, Осиё Чемпионлар лигаси ўтиш ўйинида йирик ҳисобдаги ғалаба… Аммо Плей-оффда кутилмаганда сафарда мағлуб бўлди. Сизнинг жамоага ўша ўйинда нима етишмаган эди?\nАлбатта, дастлабки учрашувни ажойиб ўтказдик, йирик ҳисобда ғалаба қозондик. Аммо плей-оффда “Ал-Ҳидд”га нисбатан кучлироқ рақибга тўқнаш келдик. Сафарда ўйнаган бўлишимизга қарамай анча яхши ўйин кўрсатганмиз, вазиятлар яратганмиз, бироқ, ўйиндаги ягона хато учрашув тақдирини ҳал этган.\n-Сиз “Насаф”га ўтган мавсум ярмида келиб қўшилдингиз ва 13 ўйинда 12 бор рақиблар дарвозасини ишғол этдингиз, аммо бу мавсумда сал камроқ бўлди?\nБиринчи келганимда рақиблар мени билишмас эди, шу сабабдан кўпроқ гол урганман, қолаверса худбин эмасман, ким гол урса ҳам “Насаф” ғалаба қозонса бўлди. Шу важдан ўзим қулай вазиятда бўлсамда, янада қулайроқ турган жамоадошимга тўпни узатаман, бу эса гол бўлиш эҳтимолини янада оширади.\nМухлис саволи: Нега айнан Ўзбекистонни танлагансиз, бошқа яхшироқ таклифлар ҳам бўлганми?\nТўғрисини айтсам ҳеч қандай таклиф бўлмаган эди ўшанда, жамоасиз юрганимда агентим менга Ўзбекистондан таклиф борлигини айтди ва мен буни бажонидил қабул қилдим. Чунки бу мамлакат футболи ҳақида кўп нарсани билар эдим, масалан Ривалдо ва Сколариларнинг «Бунёдкор»даги фаолияти билан яхши таниш эдим.\n-Сербия футболидаги кумирингиз ким?\nСербия футболидаги кумирим бу- Панчев! Дарко Панчевни эсласангиз керак, у мамлакат тарихидаги энг яхши ҳужумчилардан бўлган. Бугунги кундаги мен ҳавас қиладиган футболчи эса Неманя Матич! Уни яхши танийсиз…\n-Навбатдаги саволим яна фаолиятингиз ҳақида бўлади. Миллий терма жамоадан чақирув олганмисиз?\nҲа шундай деса ҳам бўлади, фақат 21 ёшгача бўлган терма жамоада тўп сурганман…\n-Бутун фаолиятингизда киритган энг чиройли голингизни эслай оласизми?\nМен учун энг чиройли голим, бу “Насаф” таркибида “Ал Ҳидд”га қарши ўйинда киритган гол. Ҳар ҳолда менга шуниси кўпроқ ёққан.\n-Сизнинг Ўзбекистондаги асосий сўзлашув тилингиз қайси?\nЎзи инглиз тили менга қулай, лекин бу ерда ҳамма ҳам буни тушунмайди. Шу сабабдан рус тилида гапиришга ҳаракат қиламан ким тушунса тушунди :) Лекин рус тилида деярли қийналмайман, баъзи сўзлари, умуман ўзи ҳам серб тилига анча яқин.\n-Ўзбек миллий таомлар ҳақида нималар дея оласиз, қайси таомимиз сизга манзур бўлмоқда?\nПалов!!! Жуда ёқади шу! Яна сомса, тандир ва номини билмайдиган баъзи таомларингиз ҳам жуда ёқади.\n-Драган, сизга мазмунли суҳбат учун миннатдорчилик билдирамиз ва сизга ҳамда “Насаф”га омад ва зафарлар тилаб қоламиз\nРахмат, сизга ҳам омад тилайман!\nАзамат Умаров суҳбатлашди\nЙил ўйинини ким шарҳлайди? 559 18.11.2017\nЁшлар лигаси: 29-тур. "Пахтакор", "Бунёдкор" зафар қучди ва бошқа натижалар 247 18.11.2017\nБугун ёшлар лигасида 29-тур ўйинлари бўлиб ўтади 93 18.11.2017\nШошилинч хабар! “Насаф” – “Пахтакор” ўйини куни чипталар сотувга чиқарилмайди 1237 17.11.2017\nТеглар: Драган Черан Насаф Олий Лига\nАлишер Усмонов Чемпионлар лигасида ўйнаётган Бельгиянинг энг номдор жамоасини сотиб олмоқчи 1052